Iz Dervente stižu i madraci od memorijske pjene - Glas Srpske\nIz Dervente stižu i madraci od memorijske pjene\nMilijana Latinović 10.09.2021 06:58\nDERVENTA - Da je najmlađi grad u Srpskoj privredno čudo potvrđuje i dolazak jedne od najvećih kineskih kompanija “Heltker” u čijim pogonima širom svijeta nastaju dušeci i jastuci od memorijske pjene i koja će već iduće sedmice otvoriti pogon u Derventi i u startu zaposliti prvih 100 radnika.\nRiječ je o kompaniji koja ima devet fabrika u cijelom svijetu. Nakon što su počeli sa radom u Kini, prvu fabriku izvan granica te zemlje otvorili su u Srbiji. U Republiku Srpsku i Derventu dolaze zahvaljujući saradnji sa Dervenćaninom Branislavom Novićem koji za “Glas Srpske” ističe da je sve počelo u razgovoru sa direktorom za razvoj iz kineske kompanije “Heltker” koji je inače njegov dobar prijatelj.\n- Tražili su odgovarajuću halu i ja sam uspio da izlobiram da u ovom kraju izaberu baš Derventu. Osim toga, presudno je bilo i to jer je riječ o firmi koja se veoma brzo širi i koja će sigurno u narednim godinama zaposliti stotine radnika, ne samo iz našeg grada već i iz okolnih opština, od Srpca, Broda do Prnjavora - rekao je Nović.\nO kakvom privrednom gigantu je riječ govori i to da samo u Srbiji nakon nekoliko godina od otvaranja pogona zapošljavaju 1.300 radnika. Osim toga, ova kompanija poznata je i kao globalni partner slavnog Mančester junajteda.\n- Kompanija počinje sa radom u Derventi 15. septembra, a za mjesec očekujemo da će već raditi u dvije smjene. Konkurs za radnike je u toku i zainteresovanost je veoma velika, stiglo je duplo više prijava nego što je potrebno radnika na samom početku – rekao je Nović, naglasivši da će kompanija obezbijediti obuku zaposlenima kojima će potrebna znanja i vještine prenijeti predstavnici ove firme iz Kine i Srbije.\n- Radiće se i poneka subota, ali vjerujte plate su daleko veće nego u nekim drugim firmama i kod Kineza nema “koverte”, sve se isplaćuje na račun i nije tačno da je vakcinacija bilo kakav uslov - pojasnio je Nović. Dodao je da će svi proizvodi biti plasirani u inostranstvo.\n- Drago mi je da su izabrali baš naš grad. To govori i o nama kao domaćinima. Otvaranje novih radnih mjesta je veliki plus za našu lokalnu zajednicu - poručio je Simić i podsjetio da u ovom gradu uspješno posluje nekoliko italijanskih, austrijskih i njemačkih kompanija.\n- Vjerovatno će se brend “Mlilly” kineske kompanije naći i na tržištu Emirata - rekao je Nović.


Grupa za pravne i političke studije - Arifi: Kosovo daleko od ispunjenja svojih obaveza na evropskom putu | Info-ks.net\nNjomza Arifi iz Grupe za pravne i političke studije (GLPS) kaže da je Izvještaj Evropske komisije o napretku pokazao da je Kosovo daleko od ispunjenja svojih obaveza i da nijedna strukturna reforma nije postigla željeni rezultat, prenosi Ekonomija onlajn.\nArber Fetahu iz GLPS je rekao je da je u izvještajnom periodu svaka od zemalja Zapadnog Balkana postigla efikasne reforme, ali da takva procjena nije evidentna za Кosovo.\nPema njegovim riječima, Vlada treba da postigne rezultate u vladavini prava, borbi protiv korupcije i organizovanog kriminala, reformi javne uprave i obrazovanja. Potrebna je, smatra, veća i ozbiljna institucionalna posvećenost u ispunjavanju obaveza koje proizlaze iz Sporazuma o stabilizaciji i pridruživanju i Evropske reformske agende\n"GLPS preporučuje da Vlada Kosova uloži veće napore i bolju međuinstitucionalnu koordinaciju kako bi trasirala konkretne rezultate u nekim od ključnih reformi kao što su vladavina prava, borba protiv korupcije i organizovanog kriminala, reforme javne uprave, obrazovanje", rekao je Fetahu.\nNjomza ArifiGrupa za pravne i političke studijeobavezaevropski putizvještaj EU


eKapija | Aplikacije "za svaki dan" - Jednim klikom do parkinga, autobusa, mesta u kafiću...\nIzvor: eKapija | Utorak, 18.12.2018.| 12:28\nAplikacije "za svaki dan" - Jednim klikom do parkinga, autobusa, mesta u kafiću...\nPametni telefoni i aplikacije u velikoj meri su promenile i olakšale našu svakodnevicu, a mlađe generacije gotovo da ne bi mogle da zamisle život bez njih. Zahvaljujući rešenjima koja su se odomaćila danas je mobilnim uređajima moguće plaćati, ali i potražiti slobodno parking mesto, naći sto u kafiću, smeštaj na putovanju, pogledati vremensku prognozu...\nJedna od najkorišćenijih aplikacija kod vozača u Srbiji je verovatno upravo ona za plaćanje parkinga. Ova aplikacija Android i iOS korisnicima omogućava da jednim klikom plate parking, dok se za one koji koriste gradski prevoz aplikacija Moovit može pokazati kao veoma praktično rešenje. Ona prikazuje kompletan red vožnje gradskog saobraćaja, kako u Beogradu, tako i u drugim većim gradovima širom sveta. Funkcioniše kao besplatni planer, pokazuje vreme dolazaka uživo, ažurirani red vožnje, mape lokalnih stanica, servisna obaveštenja i promene koje se tiču putovanja, a sve to pomoću zajednice koju čine drugi putnici u blizini.\nSvi oni koji koriste gradski prevoz u glavnom gradu Srbije mogu preko aplikacije "Kad će mi bus" da vide gde se trenutno nalazi vozilo koje čekaju i za koliko će se pojaviti na njihovom odredištu.\n- S obzirom na to da u Beogradu postoji više od 6.000 stajališta, gotovo je nemoguće pokriti sva ova mesta displejima za informacije o dolasku vozila. To iziskuje ogromna novčana sredstva, a postoji i nedostatak infrastrukture na stajalištima, odnosno napajanje – kažu za eKapiju u preduzeću Apex Solution Technology i dodaju da je zato uvođenjem BusPlus sistema i korišćenjem GSM mreže omogućen servis koji može biti dostupan svim građanima, na svim stajalištima u okviru javnog prevoza, i koji će biti jednostavan za korišćenje.\nTakođe, iz Apexa podsećaju da su u javnom prevozu u Beogradu omogućeni svi najsavremeniji načini plaćanja koji postoje u svetu. Od januara 2018. godine postoji opcija plaćanja karata korišćenjem MasterCard kartica i do sada je ovu mogućnost koristilo više od 35.000 ljudi, odnosno oko 2.000 dnevno. Među putnicima se odomaćila i navika plaćanja karata mobilnim telefonom, ali je ona više okrenuta povremenim korisnicima javnog prevoza i oko 6.000 ljudi mesečno se odluči za ovu vrstu plaćanja.\nKako objašnjava menadžer za inovacije u ICT Hub-u, Đorđe Đorđević, današnji "milenijalci" su na digitalnim servisima odrasli, pa je i za očekivati da ih sve više koriste. Navodi da je problem nedostatak ili slaba prisutnost "pametnih servisa" i usluga kod nas, pa se češće koriste globalna rešenja koja nisu previše precizna za naše uslove, poput Google mapa.\n- S druge strane, možemo videti kako su servisi poput Car:Go u konstantnom porastu, jer su jednostavno "prirodni" za novu generaciju - kaže Đorđević.\nUpravo zbog toga je izuzetno važno da administracija ovakve inicijative ne sprečava, već da ih podrži, jer su ne samo trend, već standard koji će svi gradovi morati da usvoje kako bi pratili korak sa vremenom.\nTaxi vožnja bez keša i kartice\nCarGo je počeo poslovanje pre tri godine. Ova aplikacija omogućava povezivanje vozača sa putnikom u realnom vremenu, cena je unapred poznata, a plaćanje ide elektronski, tako da korisnik uopšte ne mora da ima karticu kod sebe. Kako za eKapiju kaže direktor kompanije Vuk Guberinić, na početku je bilo teško, jer Beograđani nisu imali naviku da koriste ovakve aplikacije za prevoz.\n- Nisu imali svest o online plaćanju vožnje, ali to se promenilo i to je bio naš cilj – da napravimo revoluciju u organizaciji prevoza putnika i promenimo navike građana - kaže Guberinić.\nInteresovanje za CarGo drastično je skočilo nakon protesta taksista u maju, a svakodnevno raste broj korisnika aplikacije. Kako kaže naš sagovornik, do danas je CarGo aplikacija instalirana više od 180.000 puta. Tokom tri godine poslovanja, CarGo je prevezao više od milion korisnika, a uspostavili su saradnju i sa oko 250 kompanija, čime obezbeđuju prevoz za njihove zaposlene.\nTrenutno se suočavaju sa problemima jer je izmenama Zakona o prevozu putnika predviđeno da samo taksisti mogu da prevoze građane.\n- Time se onemogućava konkurencija i slobodno tržište. Mi kao kompanija sada možemo da sarađujemo samo sa taksistima, što ne želimo jer smatramo da će tako naša usluga izgubiti na kvalitetu. S druge strane, mi se zalažemo za evropske vrednosti, a to je tržišna ekonomija, konkurencija i mogućnost izbora korisnika, što ovaj zakon onemogućava – ističe Guberinić i podseća da je CarGo podneo Ustavnom sudu Inicijativu za ocenu ustavnosti Zakona i da čekaju odgovor.\nU međuvremenu su uvećali svoju flotu vozila sa 20 novih hibridnih Toyota automobila i proširili svoje poslovanje na tržište Švajcarske. Naime, predstavnici CarGo sklopili su pre nekoliko dana Sporazum o saradnji sa čuvenim švajcarskim prevoznikom "Züri taxi 7×2", čime su ušli na tržište Zapadne Evrope. Cirih je prvi grad u kojem će od sredine decembra biti dostupna CarGo aplikacija.\n- U planu je dalje širenje poslovanja. Imamo želju da naša aplikacija postane dostupna i u drugim gradovima u Srbiji, a svakodnevno nam stižu poruke građana iz Novog Sada i Niša.\nGuberinić najavljuje da će biti još novina u radu aplikacije, uz napomenu da su rešili da se bore inovacijom borimo, jer veruje da samo tako mogu opstati na tržištu.\nPančevo kao pilot projekat\nGrad Pančevo, Telekom Srbija i Ericsson pre nekoliko godina potpisali su protokol o saradnji kojim je građanima Pančeva omogućeno korišćenje "pametnih servisa" – ecoBus i busTracker.\necoBus je servis koji na interaktivnoj mapi na mobilnom telefonu ili internet stranici u realnom vremenu prikazuje informaciju o kvalitetu vazduha, temperaturi, pritisku ili vlažnosti, dok busTracker na mapi grada pokazuje tačnu lokaciju željenog autobusa u javnom saobraćaju, kao i vreme dolaska sledećeg vozila.\nOvo su samo neki primeri aplikacija koje stanovnicima gradova olakšavaju svakodnevno funkcionisanje, a za čije korišćenje je dovoljan mobilni telefon koji danas svi imaju u džepu. Njihova primena dobra je potvrda činjenice na koju stručnjaci stalno podsećaju, a to je da u centru pažnje koncepta pametnih gradova na prvom mestu uvek moraju biti ljudi!\nZuri taxi 7 2\naplikacija Kad će mi bus


13. februar 2019, Beograd\nRARIS i Ministarstvo za evropske integracije organizovali su okrugli sto na temu „Uloga Akreditovanih regionalnih razvojnih agencija u kreiranju politike održivog regionalnog razvoja u Srbiji i priprema za kohezionu politiku EU“.\nOkrugli sto koji je održan u Palati Srbija u Beogradu je izazvao veliko interesovanje stručne javnosti i okupio predstavnike više Ministarstava, desetak ambasada i međunarodnih organizacija, kao i akreditovanih regionalnih razvojnih agencija u Srbiji. Ovom sastanku prisustvovali su i predstavnici Centra za razvoj Jablaničkog i Pčinjskog okruga koji su dali značajan doprinos radu skupa.\nUčesnici su zaključili da su akreditovane regionalne razvojne agencije sposobne da značajno pomognu maksimalnom korišćenju EU fondova na najefikasniji način. Da bi se mogućnosti koje pruža koheziona politika realizovale na optimalan način, neophodna je i uspešna koordinacija na nacionalnom i lokalnom nivou i tu je uloga akreditovanih regionalnih razvojnih agencija takođe nezaobilazna.


Ivanjički Gradski hor u Srpskom horskom savezu – Info LIGA\nNa inicijativu dirigenata Tamare Adamov Petijević i Milana Radišića u Somboru je održana osnivačka skupština Srpskog horskog saveza u prisustvu oko 60 dirigenata iz svih regiona Srbije, Bosne i Hercegovine i Crne Gore.\nU prošlosti je postojao vrlo uspešan i plodan Južnoslovenski pevački savez, koji je osnovan i radio je u Somboru. To je jedan od razloga zašto se Savez ponovo osniva baš u ovom gradu, u kom će biti njegov administrativni centar.\nPotreba za postojanjem Srpskog horskog saveza, koji bi organizovao i povezao mnogobrojna pevačka društva i horove kod nas, postoji odavno.- izjavila je dirigent i jedan od inicijatora osnivanja Saveza, Tamara Adamov Petijević.\nOna je dodala da su im uzori za horsko povezivanje bili savezi koji su postojali kod nas u prošlim vremenima, pre Drugog svetskog rata, ali i brojne horske asocijacije koje postoje u gotovo svim evropskim zemljama.\nSvojim delovanjem i brojnošću članstva Savez treba da skrene što veću pažnju javnosti i građanstva, kao i aktuelne političke vlasti i resornih ministarstava na važnost veće zastupljenosti muzičkog obrazovanja i zajedničkog-horskog muziciranja na svim nivoima školstva u Srbiji.\nTakodje je dodala da pored toga treba poboljšati zabrinjavajuće loše stanje opšte muzičke kulture u našem društvu, motivacijom za osnivanjem novih i obnavljanjem starih pevačkih društava i podizanjem svesti o njihovom značaju u širem društvenom kontekstu.\nOsnivačkoj Skupštini prisustvovao je i dirigent i osnivač prvog hora u Ivanjici, profesor Anita Pešić Ivković.\nNeprocenjiv je osećaj biti deo ovakvog istorijskog momenta-, izjavila je dirigent ivanjičkog hora ističući da je veliki uspeh institucionalizovati tako važan deo naše kulture. Ovakav događaj je izuzetna prilika za podsticaj i negovanje horske muzike, ali i oplemenjivanje kulturnog života u našoj varoši.\nIN MEMORIAM: Preminuo dugogodišnji direktor OŠ „Milinko Kušić“\nNext story Loši vremenski uslovi obrali gotovo pola roda maline\nPrevious story Nušićijada u nacionalnom letnjem promotivnom karavanu Srbije


Salaminski vojnici - Havijer Serkas: knjiga | KorisnaKnjiga.com\nRoman o španskom građanskom ratu, o zločinu, o časti i herojstvu, o istoriji i ljudima koji žele da je razumeju.\nOvo delo ispod ideologije i politike pokazuje ljudsku stranu istorije i otkriva kako u ratu na različitim stranama ne postoje ideološki protivnici, već ljudi sposobni ili nesposobni za istinske ljudske postupke.\nU središtu priče nalazi se mit o piscu Rafaelu Sančezu Masasu, na čijim je tekstovima nastala fašistička falanga u Španiji i koji je uspeo da pobegne sa masovnog streljanja u šumu, da bi ga ubrzo pronašao mladi vojnik republikanac i pustio ga da pobegne.\nPisac pokušava da utvrdi šta se zaista dogodilo sa Rafaelom i nakon dugotrajne potrage uspeva da pronađe tog vojnika u Francuskoj, i tu počinje ova priča o ratu i nadi, o hrabrosti i ljudskosti, o sećanju i humanosti.\nRoman ,,Salaminski vojnici" jedno je od najnagrađivanijih dela španske savremene književnosti i prodat je u preko pola miliona primeraka u Španiji i preveden na petnaest jezika.


Nastavak ,,bezobrazne prakse,, - JUGPRESS\nNastavak ,,bezobrazne prakse,,\nKada su u pitanju ekonomski poslovi, država ne može da ima nikakav tajni ugovor, smatra novinar Miša Brkić, a Zlatko Minić iz Transparentnosti Srbija ocenjuje “da smo došli u situaciju da se priča o poštovanju zakona, a da se uglavnom poštuju novac i efekat koji taj novac donosi”.\nKao sagovornici novinarke Tamare Skrozza u serijalu Kvaka 23, oni su FoNetu izjavili da je ugovor o koncesiji nad beogradskim aerodromom morao da bude objavljen.\nKako su objasnili, sada nije jasno da li ta koncesija – i navodni zahtevi koncesionara – imaju veze s odlukom da osnivačka prava i imovinu aerodroma u Nišu preuzme država.\nBrkić smatra da skrivanje državnih ekonomskih ugovora uvek budi sumnju u korupciju i krupni korupcionaški skandal “u koji su obavezno umešani naši političari”.\nOn podseća da je “bezobraznu praksu” skrivanja ugovora uveo još bivši predsednik Boris Tadić, koji je sa Vojislavom Koštunicom i Mlađanom Dinkićem odbio da objavi ugovor o prodaji Naftne industrije Srbije ruskom Gaspromnjeftu.\n“Tada su nas ubeđivali da je ugovor dobar, ali da ne možemo da ga vidimo iz razloga nacionalne bezbednosti”, kaže Brkić, koji ne veruje da je bilo takvih razloga.\nPrema njegovom stavu, taj ugovor je morao da bude objavljen zbog sumnji u razloge za prodaju NIS.\nPosle toga je usledilo još nekoliko sličnih ugovora, u kojima je država imala značajnu ulogu, s istim argumentom da je u pitanju “državna tajna i nacionalni interes”, ukazao je Brkić.\nS druge strane, Minić ocenjuje da postoji kontinuitet, odnosno da se “neguje netransparentnost” u oblasti ugovora s investitorima.\nOn napominje da je Transparentnost Srbija i na početku priče o projektu “Beograd na vodi” insistirala na pitanjima kakav će to posao biti, hoće li se poštovati zakon, raspisivati konkurs, ili raditi studije, ali da je to ostalo nepoznato.\n“Tada je Aleksandar Vučić rekao da ćemo poštovati zakon, da zakon mora da se poštuje, ali da mora da se poštuje i investitor i njegov novac”, podsetio je Minić i ocenio da se danas uglavnom poštuje upravo taj novac.\nPrema njegovim rečima, građani ne znaju pod kojim uslovima dolaze investitori i kakvu cenu Srbija plaća, ili kakvu će cenu platiti za godinu, za pet, 10, ili za 25 godina, u slučaju beogradskog aerodroma.\nPosle prvog protesta građana i građanki Niša zbog mogućnosti da niški aerodrom bude ustupljen državi, Vučić je 3. aprila najavio je da će uskoro doći u taj grad, jer ga voli i jer je u njega mnogo uloženo, ali je istovremeno Nišlijama poručio da ne traže “pare od nas”, ukoliko aerodrom ostane u vlasništvu grada.\nU tom trenutku, zaboravilo se na činjenicu da ni Vučić, a ni država, u Niš ili u niški aerodrom ne ulažu svoj, već novac građana i građanki Srbije, kojim se finansira budžet.\n“Vlast u jednoj državi nema nikakav svoj novac, privatni novac, koji je uložila u državu kada je došla na vlast”, podseća Brkić.\nOn napominje da birači u svakom trenutku moraju da budu informisani kako država raspolaže tim novcem i tom imovinom, da bi znali da li je to u njihovom interesu i da bi na osnovu toga doneli odluku za koga će da glasaju na izborima.\nNetransparentnost na koju upozoravaju sagovornici Kvake 23 u praksi znači da su oni kojih se sudbina niškog, pa i beogradskog aerodroma lično tiče, dovedeni pred svršen čin, a da se priča, zbog toga, nastavlja na ulici, uz zvuk pištaljki.\nZa mudru i demokratsku vlast, te bi pištaljke bile sasvim dovoljan znak da je vreme za promenu ako ne pesme, ono bar tona.


Datum objavljivanja vesti: 8. oktobra 2010.\nKao što smo i najavili, zahvaljujući pomoći Agencije za promociju izvoza Vlade Republike Srbije (SIEPA), SPOS će se predstaviti potencijalnim kupcima meda na najvećem sajmu hrane na svetu, SIAL, od 17. do 21. oktobra 2010. godine, na zajedničkom nacionalnom štandu sa 11 velikih srpskih firmi iz prehrambene industrije: Vino Župa, Centroproizvod, Pionir, Food land, Frigogrand, Agranela, Fungojug, Planten, Sicoberry, Frigonais i Biotrend Donato.\nTroškovi zasebnog štanda na ovom prestižnom sajmu iznosili bi oko 20.000 evra, ali su, zahvaljujući SIEPI i Vladi Srbije, svih navedenih 11 firmi, pa i SPOS, štand dobili besplatno, jedina obaveza je plaćanje upisa u katalogu sajma i troškovi odlaska na sajam. Zahvaljujemo SIEPI i Vladi Srbije na pomoći, ovo je prvi put da SPOS prezentuje proizvodnju svojih članova na ovakvom prestižnom mestu. Koliko je Sajam SIAL u Parizu prestižan, najbolje govori informacija da je ulaznica za posetioce za sajam 100 evra, što znači da sajmu prisustvuju samo profesionalni kupci, kojih je na prošlogodišnjem sajmu bilo čak 100.000 iz celog sveta.\nNa donjoj fotografiji možete pogledati izgled štanda Srbije, i mesto na kome će SPOS izlagati i promovisati srpski med.\n< EPOHALNO OTKRIĆE: KONAČNO OBJAŠNJENJE SINDROMA NESTAJANJA PČELA?\nEKSKURZIJA PČELARA ALEKSINCA >


Piše: Pripremila B. Vasić\nBratislava: Ekstremisti na granici\nPogranični put između mađarskog mesta Rajka i slovačkog Rusovce u ponedeljak su na mađarskoj strani delimično blokirali članovi ultradesničarskog Jobika i druge paramilitarne organizacije. Put je bio zakrčen automobilima od 9 do 17 časova, dok su za to vreme njihovi istomišljenici iz Mađarske garde blokirali deo puta kod sela Letkes. Sve je počelo 1. novembra naizgled beznačajnim incidentom na jugu Slovačke između mađarskih navijača i lokalne policije: jedanaest ljudi je povređeno a trideset uhapšeno, među njima šesnaest mađarskih državljana. Mađarski ekstremisti iz Jobika i Mađarske garde iskoristili su intervenciju slovačke policije na fudbalskoj utakmici u mestu Dunajska Streda kao povod za održavanje demonstracija ispred slovačke ambasade u Budimpešti na kojima su skandirali "Dole Trijanon" i "Slovaci, nemate domovinu", da bi deset dana kasnije organizovali delimičnu blokadu pet bivših graničnih prelaza. Portparol Evropske komisije Johanes Lajtenberger izjavio je za slovačke "Hospodarske novini" da se nada da će se vlasti u obe zemlje ipak ponašati odgovorno. Odnosi između Mađarske i Slovačke poremetili su se od kada je u vladu Slovačke ušla nacionalistička Slovačka narodna stranka, čiji lider Jan Slota grubo vređa mađarsku manjinu koju optužuje da na jugu zemlje želi da stvori svoje Kosovo. Slovački premijer Fico optužio je mađarsku vladu da toleriše ekstremiste, da pripadnici fašističkih organizacija javno marširaju u Budimpešti, dok je mađarski premijer Ferenc Đurčan rekao da su u Mađarskoj "ekstremisti kilometrima daleko od vlade", dok u Slovačkoj ekstremisti sede u vladi.\nHarare: Večiti Mugabe\nPredsednik Zimbabvea Robert Mugabe (84) izjavio je da će nova vlada Zimbabvea biti formirana "što je pre moguće" uprkos odbijanju novog mandatara Morgana Tsvangiraja da prihvati kompromis o podeli vlasti. "Pokušaćemo da konstituišemo novu vladu što je pre moguće", rekao je Mugabe po povratku iz Johanesburga, gde je propao sastanak na vrhu saveza regionalnih država SADC posvećen prevazilaženju političke krize u Zimbabveu. Jedan od uslova Tsvangirajevog Pokreta za demokratske promene MDC jeste kontrola nad ministarstvom policije, zbog činjenice da su on i njegove pristalice trpeli mnoge batine od režima. Mugabeova partija ZANU (PF) međutim nudi podelu tog ministarstva. Samit 15 afričkih zemalja SADC u Johanesburgu, organizovan sa ciljem da uspostavi sporazum između Mugabea i Tsvangiraja, SAD su ocenile kao "veoma razočaravajući". Tsvangiraji upozorava da Zimbabveu preti humanitarna katastrofa i da bi u roku od godinu dana milion ljudi moglo da umre od gladi ako se ne razreši sukob sa autoritativnim Mugabeom. Vlada nacionalnog spasa je jedini način da se katastrofa izbegne.\nBrisel: Obnova pregovara sa Rusijom\nEvropska unija je odlučila da obnovi pregovore o novom strateškom partnerstvu sa Rusijom zamrznute krajem leta ove godine zbog upada ruske vojske na gruzijsku teritoriju. Predsedavajuća Francuska, zatim Velika Britanija, Švedska, Poljska i Litvanija potvrdile su da neće blokirati uspostavljanje novog partnerstva na samitu EU u Nici. Većina evropskih zemalja smatra da je u interesu evropskih naroda obnova saradnje na polju politike, ali pre svega ekonomije i trgovine sa najvećim snabdevačem energenata. Nemačka kancelarka Angela Merkel, kao najveća kritičarka Rusije, izjavila je u Berlinu da "NATO treba da pronađe zajednički jezik s Rusijom, jer će zajedničkim delovanjem biti lakše rešavati bezbednosne probleme, dodajući da je "bolje da razgovaramo jedni s drugima, nego jedni o drugima". Francuski ministar spoljnih poslova Bernar Kušner po završetku ministarskog sastanka izjavio je da postoji saglasnost "sa izuzetkom jedne zemlje, da ponovo uspostavimo partnerstvo sa Rusijom". Obrazloženje koje se čulo u Briselu je da obnova pregovora nije nagrada za Moskvu, već odgovora interesima EU. Ministar spoljnih poslova Rusije Sergej Lavrov pozdravio je to što "Evropa hoće da radi sa Rusijom, kao i obično".\nSeul: Kim se zove Čang\nDok se aktuelni vladar Severne Koreje Kim Džong Il oporavlja od operacije srca izvršene prethodnog meseca (o čemu je "Vreme" pisalo"), neko mora da vodi zemlju. Zvaničnici i analitičari navode da je sada vodeća ličnost u zemlji zet Kima Džonga, Čang Sung Taek, a neki od njih čak veruju da će Čang postati vrhunski vođa. Njegov uticaj u zemlji bio je velik i pre Kimove bolesti, a sada je njegova uloga još veća. Jedan od analitičara smatra da je Čang "osoba koja prima naređenja od Kima i dalje ih kanališe u pravcu državnih agencija". Prema njemu, Kimov zet čak obavlja većinu svakodnevnih državničkih obaveza i upravlja tajnim, javnim i vojnim bezbednosnim agencijama i službama. Da li će on biti naslednik posle smrti komunističkog lidera nije poznato zato što vladar nikad nije nagovestio ko bi mogao da sedne u njegovu fotelju i nastavi da vodi ovu osiromašenu zemlju sa nuklearnim potencijalima. Prema izveštajima američkih bezbednosnih službi, Kim Džong Il (66) imao je prvi srčani udar sredinom avgusta, drugi krajem oktobra. Zvanični Seul o svemu tome se ne izjašnjava.


Sam u vili: Čavara bez potpredsjednika seli u blindiranu Villu Braun - Klix.ba\nBiH Sam u vili: Čavara bez potpredsjednika seli u blindiranu Villu Braun\nSam u vili: Čavara bez potpredsjednika seli u blindiranu Villu Braun\n17.11.2015. u 17:41\nMarinko Čavara Villa Braun Milan Dunović Melika Mahmutbegović\nPrema svim raspoloživim informacijama predsjednik Federacije BiH Marinko Čavara preselit će se bez potpredsjednika entiteta u blindiranu i prostranu Villu Braun koju je do 2010. godine koristila Ambasada Sjedinjenih Američkih Država.\nPredsjedništvo BiH dozvolilo je kabinetima predsjednika i dva potpredsjednika Federacije BiH korištenje postojećih prostorija u zgradi Predsjedništva BiH do trajnog rješavanja njihovog smještaja, a najkasnije do 31. decembra 2015. godine.\nKako je već ranije pisao Klix.ba, korištenje Ville Braun ne bi bilo sporno da Vladi Federacije BiH nije predloženo da Villu iskoristi više u smislu iskorištavanja lokacije i parcele, a manje zgrade kao korisnih kvadrata.\nPored toga, Villa Braun ne ispunjava standarde za normalno funkcionisanje kabineta, a također raspolaže i ogromnim prostorom koji je prevelik za tri čelnika Federacije BiH.\nUprkos tim činjenicama, u prostranu zgradu najvjerovatnije će se preseliti samo predsjednik Federacije BiH Marinko Čavara.\nNaime, Vlada Federacije BiH osigurala je 100 hiljada KM iz tekućih rezervi za smještaj predsjednika Federacije BiH, dok je ranije zaključeno da je za adaptaciju Ville Braun za sva tri kabineta čelnika FBiH potrebno najmanje 296.346,57 KM.\nPotpredsjednica Melika Mahmutbegović i potpredsjednik Milan Dunović negodovali su zbog ovakve odluke s obzirom na to da nisu stavljeni u isti rang s predsjednikom FBiH.\nOni smatraju da je neprihvatljivo premještanje na način da se prvo preseli kabinet predsjednika FBiH, a naknadno dva kabineta potpredsjednika.\nČavara se za Villu Braun opredijelio još u maju\nČavara je medijima izjavio da se on za Villu Braun opredijelio još u maju te da su tada potpredsjednici tvrdili kako im je ovaj objekt neuslovan.\nFederalna ministrica finansija Jelka Milićević nedavno je na pitanje o smještaju predsjednika i potpredsjednika Federacije BiH u Vilu Braun kazala da je smještaj uračunat u Budžet iz 2015. godine.\nOvo je inače jedna od najsigurnijih zgrada u Sarajevu s obzirom na to da su na nju postavljena sigurnosna blindirana stakla na vanjskim otvorima još od vremena dok se u ovim prostorijama nalazila Ambasada Sjedinjenih Američkih Država. Također, u slučaju protesta i demonstracija skoro je nemoguće doći do zvaničnika koji se nalaze u Villi.\nKabinet ograđen visokim zidovima i drugim sigurnosnim preprekama\nSocijaldemokratska partija (SDP) BiH tražila je da Parlament FBiH zabrani smještaj Marinka Čavare u Villu Braun.\n"Pod lažnim izgovorom da se na taj način pokušavaju uštedjeti budžetska sredstva, Vlada Federacije Bosne i Hercegovine odobrila je Marinku Čavari, predsjedniku Federacije BiH 100.000 KM iz budžetske rezerve za renoviranje i opremanje Vile Braun", saopćeno je iz SDP-a BiH.\nIstiču da će, ukoliko Čavara realizira svoju zamisao, kabinet Predsjednika FBiH postati prva državna institucija u cijeloj BiH koja je od građana skrivena visokim zidovima i drugim sigurnosnim preprekama.\nČavara je još 28. aprila 2015. godine posjetio Villu Braun za koju je siguran da će biti buduće sjedište njegovog kabineta.\nOdlukom Vlade FBiH, Služba za zajedničke poslove organa i tijela Federacije BiH i Ministarstvo finansija FBiH zaduženi su da u saradnji s kabinetima predsjednika i dva potpredsjednika Federacije BiH iznađu adekvatno rješenje za njihov smještaja, nakon čega je Služba za zajedničke poslove FBiH donijela odluku kojom je kabinetima predsjednika i potpredsjednika osiguran prostor u zgradi Privredne banke Sarajevo u Alipašinoj ulici.


Pantićevo proročanstvo o Zvezdinom "crnom petku" - Sportske.net\nPantićevo proročanstvo o Zvezdinom "crnom petku"\nČuveni sportski komentator Milojko Pantić sa žaljenjem može da se pohvali da su se njegove reči koje je izgovorio pre više od godinu dana ispunile na današnji dan.\nOsvedočeni zvezdaš i nekadašnji sportski komentator Milojko Pantić jedan je od onih koji su odavno počeli javno da govore o sudbini FK Crvena zvezda i teškim vremenima koja čekaju nekadašnjeg prvaka Evrope i sveta.\nPre nešto više od godinu dana, gostujući u emisiji "Veče sa Ivanom Ivanovićem", Milojko Pantić je predvideo scenario koji se u velikoj meri ostvario na današnji dan.\nPopularni komentator govorio je tada da će Crvena zvezda postati prvi šampion Evrope i sveta koji će biti izbačen iz evropskih takmičenja zbog finansijskih problema i mogućeg bankrota.\n"Zapamtite šta vam kažem, Crvena zvezda će biti prvi šampion Evrope i sveta u istoriji Uefe koji će biti izbačen iz evropskog takmičenja zato što je bankrot" rekao je tada Milojko Pantić.\nU trenucima kada su se crveno-beli borili za titulu sa Partizanom i čekali derbi odluke, koji je Jojić kasnije rešio golom iz slobodnog udarca, zvezdaška javnost smejala se na ovakve izjave Milojka Pantića.\nViše od godinu dana kasnije, Crvena zvezda prekinula je dominaciju Partizana u domaćem šampionatu a onda je usledio "crni petak" i eliminacija iz kvalifikacija za Ligu šampiona zbog kršenja finansijskog fer-pleja.


Čak 5.000 hektara građevinskog zemljišta stoji „zaključano“ i neizgrađeno jer investitori ne žele ponovo da plate za zemljište koje su već jednom kupili\nNaknadu za konverziju prava korišćenja u pravo svojine nad građevinskim zemljištem treba ukinuti, jer nije ispunila svoju svrhu. Prema podacima Ministarstva građevinarstva, od 2015. do 2019. na ime naknade za konverziju naplaćeno je svega sedam miliona evra, a čak 5.000 hektara građevinskog zemljišta stoji „zaključano“ i neizgrađeno jer investitori ne žele ponovo da plate za zemljište koje su već jednom kupili.\nKoliko je investicija propušteno zbog konverzije, može da se nasluti iz istraživanja NALED-a koje je obuhvata i 13 kompanija za koje se očekuje da na ime naknade za konverziju plate 3,2 miliona evra, a kako ih visina naknade (oko 75 .000 evra po hektaru) destimuliše da to urade, država gubi investicije od čak 67 miliona evra, kao i zapošljavanje od nekoliko desetina do nekoliko hiljada radnika po projektu.\n- U postupak konverzije najčešće su ulazile domaće kompanije, koje se pored visine naknade žale i na nejasne odredbe o obračunu naknade i dugotrajnu proceduru. Primera radi, jedno domaće privredno društvo u postupku konverzije ima oko tri hektara zemlje u vrednosti od oko 300.000 evra. Za konverziju treba da plati čak milion evra što je trostruko više od vrednosti zemljišta. Ipak, iako su podneli zahtev za konverziju, zahtev nije rešen gotovo četiri godine i blokira im investiciju od pet miliona evra i zapošljavanje 50 radnika – kaže potpredsednik Saveza za imovinu i investicije NALED-a i direktor pravnog sektora Erste banke Nikola Lapčević.\nObveznici plaćanja konverzije su preduzeća koja su zemljište stekla u procesu privatizacije, stečaja ili kroz izvršni postupak. Pored toga što na osnovu prava korišćenja ne mogu da dobiju građevinsku dozvolu, ograničeni su i pri pokušaju da dobiju kredit ili garanciju banke jer nisu vlasnici zemljišta. Njihovo zemljište zbog svih ovih ograničenja gubi na vrednosti, a pogotovo strani investitori ne žele da ga kupe jer ne razumeju šta znači pravo korišćenja zemljišta i zašto mora da se konvertuje.\nU analizi su anketirane i lokalne samouprave koje kao problem s konverzijom ističu nepreciznosti u zakonu oko definisanja ko je obveznik naknade, način utvrđivanja njene visine i prava na umanjenje. Predstavnici lokalnih samouprava ističu da je zainteresovanost privrede za pokretanje postupka konverzije veoma mala, najviše zbog nezadovoljstva visinom utvrđene naknade.\n- Zahtevom da plate naknadu za konverziju da bi na svom zemljištu mogli da grade, od privrednika se traži da ga praktično ponovo kupe. Posebno su nezadovoljni i time što su stavljeni u neravnopravan položaj u odnosu na investitore koji su zemljište dobili besplatno. Kako nema ekonomske opravdanosti ulaganja u zemljište za koje je potrebno platiti naknadu, ne isplati se ni njegova prodaja, a pošto ne postoji obaveza konverzije, na okončanje svojinske transformacije u Srbiji možemo još dugo da čekamo. Zato kao jedino rešenje za ovu situaciju vidimo omogućavanje besplatne konverzije za sve, koja će otključati investicije, što je posebno važno u situaciji ekonomske krize izazvane pandemijom – dodaje Lapčević.\nLokalne samouprave u Srbiji donele su u proseku 7.640 rešenja o...Pročitaj vest


Ana Radišić je menadžer za razvoj poslovanja u advokatskoj kancelariji Gecić Law u Beogradu.\nOna je zadužena za razvoj opšte strategije poslovanja sa posebnim fokusom na stvaranje dugoročne vrednosti za kancelariju i njene klijente. Oblasti u kojima je stručna obuhvataju opštu i marketing strategiju, istraživanje i analizu tržišta, vođenje poslovne komunikacije, nalaženje klijenata i generisanje novih poslova.\nAnino iskustvo obuhvata opšte razvijanje poslovanja kao i kreiranje strategije komunikacije i marketinga. Radila je za kompanije iz različitih polja u Sjedinjenim Američkim Državama, uključujući advokaturu, investiciono bankarstvo, reklamne agencije i neprofitne organizacije. Dodatno, Ana je radila kao analitičar za investicionu banku u SAD-u gde je bila odgovorna za finansijsku analizu kompanija, uključujući analizu konkurencije i pro-forma analize da bi se procenila cena akcija pre odlaska na berzu (IPO).\nAna je stekla diplomu Univerziteta Kalifornije Berkeley na katedri psihologije, sa fokusom na prava i komunikaciju. Ana tečno govori srpski, engleski, bosanski, hrvatski i crnogorski.


13. 08. 2020. u 10:45\nFoto Centar dečjih letovališta\nNakon kompletnog renoviranja dva paviljona u odmaralištu "Bukulja" u Aranđelovcu, "Stevan Filipović" na Divčibarama, centralnog dela u odmaralištu "Mitrovac" na Tari, u planu je i sređivanje trećeg i četvrtog paviljona u letovalištu "Mitrovac" na Tari, kao i kompletnog odmarališta "Rudnik" na Rudniku.\nPrema rečima Tanje Santrač, direktorke Centra dečjih letovališta, interesovanje odraslih, odnosno, komercijalnih korisnika za boravak u odmaralištima centra je veliko. U terminima od 5. avgusta, CDL je "rezervisao" kapacitete za ove korisnike. Trenutno ih u objektima centra boravi oko 100, od kojih je njih 16 iskoristilo priliku koju pruža Ministarstvo trgovine, turizma i telekomunikacija, da letuju uz vaučere.\n- Mi smo zadovoljni tim brojem, jer smo u sistem vaučera uključeni od juna, i u svih naših šest odmarališta - kaže Santrač.\nCENTAR dečjih letovališta poklanja posebnu pažnju preventivnim merama od bolesti kovid 19. Uslovi boravka u objektima su na najvišem bezbednosnom nivou kada je reč o ishrani, svim propisanim sanitarnim i higijenskim merama.\n- Centar je sklopio ugovore sa Ministarstvom unutrašnjih poslova i JP "Pošta Srbije", čiji zaposleni imaju priliku da borave u našim odmaralištima, uz odloženo plaćanje. To ima veliki značaj za popunjavanje naših kapaciteta, jer se radi o važnim institucijama, sa velikim brojem zaposlenih, koji će, pod povoljnim uslovima, biti naši gosti.\nU planu je saradnja i sa drugim važnim institucijama, kao što su EPS, Poštanska štedionica i "Telekom", što je za našu ustanovu od neprocenjivog značaja.\nOd završetka vanrednog stanja, u ovim objetima boravilo je više od 5.600 korisnika - navodi Santračeva.\nU sklopu CDL se nalazi šest omarališta - "Bukulja" u Aranđelovcu, "Mitrovac" na Tari, "Rudnik" na Rudniku, "Stevan Filipović" na Divčibarama, "Stanišinci" na Goču i "Šuplja stena" na Avali. Smeštajni kapaciteti su oko 1.500 mesta.\nCena punog pansiona u odmaralištima na Tari i Divčibarama je 2.150 dinara, a u ostalim letovalištima 1.850 dinara.\nrekonstrukcija Tara Rudnik centar dečjih letovališta\nBEOGRADSKA filharmonija večeras će nastupiti sa nekadašnjim šefom-dirigentom Urošem Lajovicem i, prvi put, sa mladom zvezdom na violončelu Harijet Krejh koji svira na violončelu koji je izradio Stradivari.\n28. 01. 2022. u 15:32\nKINESKI FESTIVAL SVETLOSTI: Svetlosna čarolija u ponedeljak na Sava promenadi\n28. 01. 2022. u 14:58\n20:00 VLAHOVIĆ ZVANIČNO U JUVENTUSU: Srbin pojačao "staru damu", ceo transfer iznosi 150 miliona


Uhapšen uposlenik općinske inspekcije nakon pogibije radnika na Stupu - N1\nCrna Hronika Autor:N1 BiH30. jul. 202012:54 > 13:00\nPet osoba je uhapšeno nakon jučerašnje tragedije u sarajevskom naselju Stup gdje su tokom građevinskih radova poginula dvojica radnika.\nNa upit reportera N1 Semira Mustafića da li među uhapšenim osobama ima i uposlenika općinskog inspektorata, ali i odgovornih osoba firmi koje su izvodile građevinske radove, glasnogovornik Ministarstva unutrašnjih poslova Kantona Sarajevo Mirza Hadžiabdić je kazao:\n“Jedna osoba koja je lišena slobode je zaposlenik općinske inspekcije na području Općine Ilidža. Ostale su u svojstvu odgovornih osoba pojedinih pravnih lica koja su izvodila radove na navedenom lokalitetu. Obzirom da je u izvođenju radova učestvovalo više privrednih skubjekata, policijsi službenici rasvjetljavaju okolnosti u smislu identifikacije svih pravnih lica koja su imala učešća u izvođenju ovih radova”, kazao je Hadžiabdić.\nNa lokalitetu sarajevskog naselja Stup jučer se tokom izvođenja građevinskih radova dogodila nesreća u kojoj su smrtno stradale dvije osobe. Kako se navodi u izvještaju MUP-a Kantona Sarajevo, jučer u 11:30 sati obaviještena je Peta PU da je u ulici Džemala Bijedića u općini Ilidža došlo do obrušavanja zemlje prilikom izvođenja građevinskih radova na gradilištu.\n“Tom prilikom su smrtno stradali: E.B. (1994.) i M. Đ. (1962.) nastanjeni u Sarajevu, što je konstatovano od strane ekipe ljekara Zavoda za hitnu medicinsku pomoć Kantona Sarajevo, dok jepovrijeđeni radnik A. M. (1962.) zadobio teške tjelesne povrede, a ljekarska pomoć mu je ukazana u UKC u Sarajevu, nakon čega je otpušten na kućno liječenje”.\n“Tijela preminulih su vozilom KJKP ‘Pokop’ prevezena u prosekturu ‘Bare’, gdje će po nalogu tužioca biti obavljena obdukcija. Istog dana u 17:00 sati, po naredbi Kantonalnog tužilaštva, policijski službenici Uprave policije MUP-a Kantona Sarajevo uhapsili su osobe inicijala S.B. (1966.), B. H. (1963.), U. P. (1969.¸), F. P. (1978.) i S. A. (1981.), svi nastanjeni u Sarajevu, zbog postojanja osnova sumnje da su počinili krivično djelo ‘teška krivična djela protiv sigurnosti ljudi i imovine’, a u vezi sa krivičnim djelom ‘nepropisno i nepravilno izvođenje građevinskih radova’ KZ F BiH. Navedene osobe predate su u prostorije Jedinice za osiguranje objekata i zadržavanje osoba lišenih slobode MUP-a Kantona Sarajevo”.\nPolicijski službenici, pod nadzorom Kantonalnog tužilaštva, nastavljaju dalji rad na rasvjetljavanju i dokumentovanju navedenog krivičnog djela, uključujući i identifikaciju odgovornih pravnih lica, s obzirom da je u predmetne građevinske radove uključeno više pravnih subjekata.


REPUBLIČKI ZAVOD ZA STATISTIKU: Skuplje voće, evo i za koliko | Novosti.RS\n12. 10. 2020. u 15:39\nCENE poljoprivrednih i ribarskih proizvoda su u avgustu ove godine u odnosu na isti mesec 2019. povećane za 4,1 odsto.\nNajveći uticaj na ovaj rast imali su industrijsko bilje, gde su cene porasle za 13,3 odsto i voće, gde je zabeležen rast od 30,3 odsto, navodi se na sajtu Republičkog zavoda za statistiku.\nOvogodišnje avgustovske cene poljoprivrednih i ribarskih proizvoda, su u odnosu na prethodni mesec, u proseku smanjene za 0,9 odsto. Cene su u periodu januar-avgust 2020. godine, u odnosu na isti period 2019. povećane su u proseku za 2,4 odsto.\nNEULAGANjE KOŠTALO MALINARE: Proizvođači "crvenog zlata" u Bačkoj nisu se ovajdili uprkos dobroj otkupnoj ceni\n09. 09. 2020. u 17:20\ncena voća voće poljoprivredni proizvodi Cene


3x3 Pantelej 2019 obeležili "Tropa de Elite" i košarkaši u kolicima (VIDEO) - Sportske vesti\n16 Jul, 2019 by South Media\nČetvrtu godinu zaredom, pod sloganom “Dobrodošli u opštinu najbolje košarke”, održan je humanitarni turnir u basketu 3 na 3. “Lets play Pantelej” je turnir koji se igra u sistemu 3×3 Roda prvenstva Srbije i jedan je od onih koji okuplja najveći broj ekipa.\nUtakmice su igrane na dva terena postavljena ispred i iza zgrade opštine Pantelej, a posle velike borbe u svim kategorijama i neprestanog gledanja u nebo zbog kiše koja je pretila, završnica turnira ipak je odigrana u hali OŠ Mika Antić. Na kraju možda i najsrećniji bili su organizatori jer su svoj posao obavili besprekorno.\nNa turniru je učestvovalo 30 ekipa u četiri kategorije. Pored domaćih prisustvovale su i ekipe iz Makedonije, Crne Gore i Turske. U najmasovinjoj kategoriji, seniorskoj za muškarce, trijumfovala je ekipa “Tropa de Elite” iz Niša, koja je svoju dobru formu na poslednjih nekoliko turnira potvrdila i u uzbudljivom finalu sa prošlogodišnjim šampionom, još jednom niškom ekipom, “No name”.\nU ženskoj kategoriji titulu je odbranila ekipa “Studentkinje 57” dok su kod juniora najuspešniji bili “Zonda i ekipa”. Ipak, može se reći da je ovogodišnji turnir obeležilo nadmetanje košarkaša u kolicima.\nOvo nesvakidašnje nadmetanje pratio je veliki broj gledalaca koji su na delu, pored domaće ekipe Naisa mogli da vide ekipu Despot iz Beograda, kao i dve ekipe sastavljene od igrača reprezentacije Srbije koja se priprema za Evropsko prvenstvo u Bugarskoj od 29. jula.\nNa pripremama sa reprezentacijom Srbije nalazi se i jedan Pantelejac, Aleksandar Dinić, koji ističe da je to za njega, pre svega, velika čast i jedno veliko iskustvo za dalje napredovanje.\nU Nišu od ove godine funkcioniše i Klub košarke u kolicima Nais, u kome se nadaju da će kroz novoformirano prvenstvo Srbije moći dodatno da napreduju i popularišu ovaj sport.\nNeposredno pred odigravanje utakmica, čelnici opštine Pantelej su, osim za delegaciju reprezentacije košarkaša u kolicima, organizovali i prijem za članove katedre za košarku sa niškog Fakulta, sa kojima su razgovarali o promociji ovog sporta na teritoriji Panteleja.\nTurnir je, podsetimo, humanitarnog karaktera. Novac od kotizacije za učešće ekipa namenjen je Nacionalnom udruženju roditelja dece obolele od raka. Na licu mesta bili su postavljeni štandovi NURDOR-a, a pobednička ekipa košarkaša u kolicima odrekla se svoje premije u vrednosti od 10 000 dinara u korist ove organizacije.\nNiške ekipe najuspešnije na trećem po redu 3×3 turniru GO Pantelej (VIDEO)


Apartmani na akciji - povoljan smeštaj - stan na dan povoljno - jeftini apartmani Bepgrad - Balkan-inn\nApartmani na akciji - Balkan-inn\nBalkan-inn je za sve one koji dolaze u Beograd spremio apartmane na akciji. Kod nas ćete po izuzetno povoljnim cenama naći smeštaj koji će ispuniti sve vaše zahteve, bilo da ste u glavnom gradu poslovno ili turistički.\nNaši apartmani na akciji ne štede na kvalitetu\nBeograd nudi mnogo mogućnosti i poseduje bogatu istoriju. Naši jeftini apartmani Beograd su smešteni na atraktivnim lokacijama tako da čete biti u centru svih važnih događaja u gradu. Blizina mnogih kulturnih ustanova, velikih gradskih trgova i spomenika garantuje da će svako onaj ko izabere naše apartmane na akciji, doživeti Beograd iz potpuno novog ugla. Takođe, za sve one koji dolaze zbog noćnog provoda, stan na dan koji se nalazi u našoj ponudi je pravi izbor, jer će po izuzetno povoljnoj ceni moći da oseti sve čari noćnog života.\nSvi apartmani su u potpunosti opremljeni i prilagođeni za nesmetan boravak više osoba. Ako dolazite sopstvenim prevozom, za vas smo obezbedili i apartmane sa parkingom koji vam je na raspolaganju tokom celog vremena boravka po izuzetno povoljnim cenama.\nPosetite nas i proverite zašto je Balkan-inn postao poželjan partner svima onima koji traže udoban i povoljan smeštaj u Beogradu.


Svet Autor:Ksenija Prodanović23. dec. 202023:49\nNovi soj koronavirusa i pregovori Brisela i Londona o konačnom izlasku Velike Britanije iz Evropske unije koji traju već mesecima i nikako da se završe, gurnuli su Ujedinjeno Kraljevstvo u verovatno jedan od najgorih perioda u njihovoj novijoj istoriji.\nBaš kada se činilo da će se ova, inače, mučna godina završiti u nešto veselijem raspoloženju – Britanija je postala prva zapadna zemlja koja je krenula sa vakcinacijom protiv koronavirusa, premijer Boris Džonson najavio je popuštanje strogih epidemioloških mera pred Božić, pregovori sa Briselom o Bregzitu iako teški ostavljali su neku nadu zvaničnicima da će biti uspešno završeni – situacija se bukvalno preko noći promenila.\nNovi soj korone van kontrole, registrovan u još zemalja EU\nBritanske vlasti saopštile su tokom vikenda da su detektovale novi soj koronavirusa koji je 70 odsto zarazniji od „starog“. Panika se momentalno proširila Evropskom unijom, nateravši brojne evropske države da zatvore svoje granice Britancima u strahu da će se novi soj virusa proširiti.\nIako su stručnjaci tvrdili da nema dokaza da je novi soj smrtonosniji od starog i da je mutacija uobičajena stvar kod virusa, ova ostrvska zemlja odjednom je postala ostrvo odsečeno od sveta.\nOpomena pred Bregzit\nMnogi misle da je odluka EU država da prekinu saobraćajne veze sa Britanijom bila politička, odnosno upozorenje šta će se dogoditi ako London nastavi da istrajava na tvrdom stavu u pregovorima sa Briselom o trgovini, naročito kada je reč o pravima na ribolov EU ribarskih brodova u britanskim vodama.\nVelika Britanija je 31. januara izašla iz EU, a 31. decembra ističe prelazni period i tada London treba da napusti i jedinstveno tržište EU i carinsku uniju. Ako dve strane ne postignu sporazum, 1. januara će preko noći biti uvedene carinu i druge prepreke, što bi dovelo do velikih poremećaja u trgovini.\nPosledice takvog scenarija Britanci su već iskusili ove sedmice kada su u panici da će zbog zabrane teretnog saobraćaja „obrstili“ rafove prodavnica kupujući hranu i lekove, ne obazirući se na obećanja zvaničnika da će hrane biti dovoljno.\nU međuvremenu u luci Dover, hiljade besnih kamiondžija „zaglavljenih“ na Ostrvu zbog zatvaranja granica potuklo se sa policijom u očajničkom pokušaju da pređu Lamanš i stignu svojim kućama na kopnu.\nIako pregovarači mesecima pokušavaju da dogovore konačni izlazak Britanije iz EU trgovinske zone, London odbija da popusti a u poslednje vreme je i frustrirani Brisel izgubio želju za kompromisima. Dodatni problem je što rapidno ističe rok za dogovor, budući da sve zemlje članice EU moraju da ratifikuju dogovor (pod uslovom da ga bude) i što postoji realna verovatnoća da dogovor ne bude postignut a to će imati posledice i po Ujedinjeno Kraljevstvo i po Evropsku uniju.\nU međuvremenu, nedisciplinovani Britanci frustrirani epidemiološkim merama koje podrazumevaju lokalna zatvaranja (mahom na siromašnom severu) i skraćeno radno vreme pabova i restorana, doveli su svojim ponašanjem – masovnim božićnim kupovinama, masovnim okupljanjima i nepoštovanjem mera distance – zdravstveni sistem do pucanja.\nSituacija je toliko loša da je Nacionalna zdravstvena služba pozvala premijera Borisa Džonsona da produži prelazni rok za Bregzit za mesec dana kako bi sačuvali živote pacijenata. Ukoliko ne bude postignut dogovor sa EU i Britanija izađe iz Unije, od 1. januara će se krenuti sa primenom novih pravila, smernica i preporuka što će dodatno ugroziti već krhki zdravstveni sistem Ujedinjenog Kraljevstva.\n„Trenutno u bolnicama imamo gotovo 19.000 pacijenata a sa prazničnom sezonom očekujemo da će taj broj rasti“, naveli su iz zdravstvene službe i apelovali na pemijera da im „kupi“ nekoliko ekstra nedelja kako bi mogli da se pripreme na potencijalna kašnjenja i nestašice lekova i medicinskih sredstava.\nNovi soj „ukrao“ Božić\nNovi soj koronavirusa, plus ubrzani rast broja novozaraženih poremetio je brojnim porodicama u Engleskoj božićne planove jer su britanske vlasti odlučile da uvedu strožiji karantin u pokušaju da nekako obuzdaju širenje kovida 19.\nU Saseksu, Lankesteru, Linkonširu, Hempširu i drugim oblastima na jugu Engleske biće uvedeni takozvani „tir 4“ karantin koji podrazumeva zatvaranje svih „neesencijalnih“ radnji, teretana, bioskopša, pozorišta, kozmetičkih i frizerskih salona, zabranu putovanja i obavezan ostanak kod kuće. Novo zatvaranje uslediće odmah posle Božića, ali su milioni Britanaca već sada morali da izmene planove za Božić jer su zbog novog soja virusa morali da otkažu putovanja van zemlje, a lokalne samouprave su pooštrile neke epidemiološke mere.\nUmesto izlaska iz 2020. u relativno „pozitivnom“ raspoloženju, Britanci su se preko noći pretvorili u „bolesnika“ i „pariju“ Evrope i našli u izolovani od svih. Uz to, ekonomske posledice zatvaranja zemlje u manjem ili većem obimu plus Bregzit žestoko će se osetiti dogodine.\nBregzitkoronakoronavirusnovi sojnovi soj koronavirusaVelika Britanija


lionel mesi dres zarada majkl dzordan milioni prodaja\nNema sumnje da je Lionel Mesi definitivno glavna vest ovog leta, a koliko je zapravo popularan govori činjenica da su njegovi dresovi rasprodati!\nNaime, Argentinac je u Pariz stigao prošle nedelje, a samo prvog dana navijači su kupili dresove u vrednosti od oko 120 miliona evra. Poznato je da Pari Sen Žermen ima 10 odsto od prodaje svakog dresa, što je trenutno zarađenih oko 12.000.000 evra.\nZanimljivo, poznati brend u vlasništvu Majkla Džordana je PSŽ-ov tehnički sponzor koji ima pravo na 50 odsto zarade od prodaje dresova.\nA to znači da je čuveni košarkaš samo na Mesiju za jedan vikend zaradio šest miliona evra, a treba napomenuti da bivši kapiten Barselone još nije ni debitovao za PSŽ, a deluje da će prodaja dresova od tog trenutka dodatno skočiti.\nZanimljivo je i to da je odmah posle zvaničnog objavljivanja da će Mesi postati novi igrač Parižana, taj klub pustio u prodaju 150.000 dresova sa njegovim imenom i brojem 30, a oni su prodati za svega sedam minuta!\nA tek se očekuje velika navala fanova na Mesijev dres, naročito što je on uzeo broj koji nije toliko čest, naročito za te fudbalske majstore.


Kategorija: Društvo-Novi Bečej\tDatum kreiranja utorak, 18 decembar 2018 17:09\tDatum objavljivanja\tAutor : WEBINFO\nU ponedeljak, 17. decembra, u prizemlju novobečejskog Doma kulture, održano je predavanje o bezbednosti dece na internetu koje je organizovala fondacija “Tijana Jurić”.\nPredavanje je održao Igor Jurić, otac Tijane Jurić, koji je govorio o opasnostima koje vrebaju na internetu, predatorima koji vrebaju decu, ali, u nekim slučajevima i odrasle, ali i o svojim ličnim iskustvima u bavljenju bezbednošću dece na društvenim mrežama. Predavanje “Ukradena bezbednost” obrađuje ove teme, približava ih deci, ali je namenjeno i roditeljima i nastavnicima budući da je bezbednost dece pitanje kojim se moraju baviti svi, a, naročito, porodica. Predavanje je prvo održano učenicima sedmog i osmog razreda, a, odmah zatim, i roditeljima i nastavnicima.\nGovoreći o deci i njihovom odnosu prema društvenim mrežama, Igor Jurić je istakao da nema razlike između dece iz većih gradova i dece iz manjih mesta. “Hteo sam da skrenem pažnju da se zaista ne vodite time da su, time što mislite da živite u nekom manjem mestu, vaša deca u manjoj opasnosti. Gledajući statistiku, pre svega, najvećih broj žrtava, evo zadnje 34 žrtve koje su bile, gde su „predatori“ bili iz velikih gradova poput Beograda, Novog Sada, Niša, sve su to deca iz manjih mesta poput Novog Bečeja. Tako da tu nema velike razlike i nema razlike u informisanosti. Mislim da je ovo vrlo važno da nekako, pogotovo mi roditelji, zaista postanemo svesni važnosti razgovora sa decom, važnosti onoga čemu možemo na neki način da ih obučimo i naučimo, jer, verujte mi, jedna dobra reč, jedna prava reč, koliko god to delovalo neverovatno, može detetu da spase život” rekao je Jurić. On je istakao i da je bitno da se shvati da se takve stvari ne dešavaju “nekome tamo” već dotiču živote svih nas i da pojava internet predatora nije karakteristična za strane zemlje, već i da je nešto što se često dešava i kod nas. “Primeri u okviru predavanja su sve slučajevi koji su se nažalost desili u Srbiji, kaže Jurić: „Jeste, to je tu oko nas, ja sam to prvi iskusio. Isto tako sam mislio „Zašto Tijana?“, „Zašto mi kao porodica?“, „Ko bi nas i ko bi Tijanu?“, ali onda se osvestiš, desi se takva tragedija, gde jednostavno postaneš svestan da smo svi mi potencijalne žrtve, a kada to kažem, prevashodno, mislim na decu” zaključio je Jurić.\nOsnovna škola “Miloje Čiplić” partner je fondacije “Tijana Jurić” već dve godine, a Aleksandra Petraškov Blažin, koordinatorka tima za zaštitu učenika od zlostavljana i zanemarivanja u ovoj osnovnoj školi, ukazala je na značaj ovakvih aktivnosti, pre svega u aspektu rada sa roditeljima i decom na prevenciji. “Meni je žao što nije više roditelja prisustvovalo ovom predavanju, međutim, mi putem roditeljskih sastanaka stalno roditelje edukujemo na ovu temu, prenosimo im informacije kojima se i mi sami učimo i stalno se usavršavamo u potrazi za novim znanjima. Jako je bitno da u stvari roditelji čuju o ovome” rekla je Petraškov Blažin posle predavanja.\nTakmičenje u sportskom ribolovu 5. oktobra\nNa Dan pobede položeni venci na spomenik na Keju\nŠirom Evrope, ali i sveta, 9. maj se obeležava kao značajan datum.\nČepom do osmeha – potpisan memorandum o saradnji sa opštinom Bečej\nU sredu, 26. aprila, u maloj sali opštine Bečej predstavnici udruženja "Čepom do osmeha" iz Novog Sa…\nNovi Bečej: Uspostavljen kontakt centar na usluzi starijim građanima\nPovodom Odluke o uvođenju vanrednog stanja u Republici Srbiji, opština Novi Bečej obaveštava sve gra…\nBečej Noću: organizatori mislili i na mališane\nDa je “Bečej Noću” manifestacija koja iz godine u godinu širi svoja krila i pretenduje na to da bude…\nVozači su danas oko 17 sati na pravcu iz Novog Bečeja prema Bečeju zaustavili vozila u znak protes…\nOpština Novi Bečej započela je podelu paketa pomoći svim penzionerima sa teritorije opštine čija pen…


Beta 10. decembra 2017. 13:50\nPotpredsednica Vlade Srbije i predsednica Koordinacionog tela za rodnu ravnopravnost Zorana Mihajlović danas je povodom Medjunarodnog dan ljudskih prava izjavila da nema ljudskih prava bez poštovanja prava žena i manjina.\n„Borba da sve marginalizovane i višestruko diskriminisane grupe gradjana i gradjanki budu prepoznate kao ravnopravni članovi našeg društva, da ravnopravno ostvaruju sva svoja prava i da imaju jednake mogućnosti za rad i razvoj odgovornost je svih nas“, navela je Zorana Mihajlović u pisanoj izjavi.\nOna je, povodom obeležavanja Medjunarodnog dana ljudskih prava, istakla da 10. decembar treba svakoga da podseti da su ljudsko dostojanstvo i sloboda temelj za izgradnju modernog i razvijenog društva.\n„Važno je da donosimo zakone i strategije, ali, još značajnije je da konkretnim merama omogućimo svima da se školuju, da rade, da sprečimo nasilje i da svako ima mogućnost da ostvari svoje potencijale. To se posebno odnosi na romsku nacionalnu manjinu u Srbiji i na višestruko diskriminisane i ranjive grupe žena, kao što su žene sa invaliditetom, žene na selu, samohrane majke i Romkinje“, rekla je Zorana Mihajlović.\nPodsetivši da se danas završava i globalna kampanja „16 dana aktivizma protiv nasilja nad ženama“, potpredsednica Vlade je istakla da se protiv nasilja nad ženama treba boriti tokom cele godine.\n„Nema govora o ljudskim pravima ako su žene i devojčice žrtve nasilja. Ovo je ogroman problem celog društva i zahteva edukaciju, rad sa najmlađima, aktivnu ulogu porodice i škole. Moja poruka svima je da zaštitimo žene i ne okrećemo glavu pred nasiljem, jer ono nije privatna stvar“, kazala je Zorana Mihajlović.\n„Transparentom sa porukom ‘Stop nasilju nad ženama’ na utakmici protiv FK Keln prvim takvim na jednom fudbalskom stadionu, Srbija je poslala svetu snažnu poruku podrške borbi protiv nasilja nad ženama“, rekla je potpredsednica Vlade.\nBruno Zgaga Bela Crkva Banat pre 1 godine\nNastojim da se što manje žalim na postupke vaših nameštenika na kanalu N1,jer me skidaju i brišu u komentarima.Kad oni smatraju da su komentari politički nepostojani za srbijanske političare,oni jednostavno brišu komentar!Molim Vas,da kažete „zbogom“ takvim nameštenicima na Vašem cenjenom kanalu.Ja najviše volim da razgovaram sa Vama,jer imam ubedjenje da ste najviše demokratski nastrojeni.Imam 80 g. i dosta mi je radikala i komunista ovih skoro sedamdeset i kusur godina!


KUŠNER: Ekonomski plan SAD za Bliski istok neophodan za mir! • HAPPYTV.RS\nViši savetnik Bele kuće Džared Kušner izjavio je juče da prosperitet Palestinaca nije moguć bez pravičnog političkog rešenja, ali i da je sporazum o ekonomskom napretku neophodan uslov za izraelsko-palestinski mir.\nKušner je govorio na otvaranju konferencije u Bahreinu, kako bi prezentovao ekonomski deo arapsko-izraelsko mirovnog plana koje su pripremile SAD - razvojni projekat od 50 milijardi dolara objavljen ove nedelje koji su oštro kritikovali Palestinci i Arapi širom regiona.\n- Ono što smo razvili je najopsežniji ekonomski plan ikada stvoren, posebno za Palestince i region Bliskog istoka - rekao je Kušner na konferenciji, kojoj prisustvuje i direktorka Međunarodnog monetarnog fonda Kristin Lagard.\n- Možemo ovaj region da pretvorimo od žrtve prošlih sukoba u primer za trgovinu i napredak širom sveta - naveo je Kušner i poručio palestinskom narodu da, uprkos onome šta kažu oni koji su ga izneverili, predsednik Tramp i Amerika nisu odustali od njih.\n- Ova konferencija je za vas - rekao je Kušner.\nOn je kazao i da ekonomski rast i prosperitet Palestinaca nisu mogući bez trajnog i poštenog političkog rešenja za konflikt, "onog koje garantuje Izraelu bezbednost, a poštovanje dostojanstva za palestinski narod".\n- Međutim, danas nismo ovde zbog političkih pitanja, do njih ćemo doći kada bude bio pravi trenutak za to - naglasio je Kušner.


Kolike su plate u regionu: U Sloveniji skoro 1.200 evra, Srbija pretekla BiH\nA. J. 2. januara 2021. 18:11\nIako je pandemija koronavirusa uticala na pad obima poslovanja u brojnim sektorima u regionu, interesantno je da je nivo prosečnih plata u 2020. u svim zemljama zabeležio rast, pokazuje analiza Anadolije.\nNajviše je porasla prosečna plaća u Sloveniji, i to za 59,35 evra (pokazatelji oktobar 2020. – oktobar 2019.), potom u Srbiji za 44,19, Makedoniji 36,31, Hrvatskoj 18,41, Bosni i Hercegovini 14,26, a najmanje, osam evra u Crnoj Gori.\nU Makedoniji najmanja plata\nI pre povećanja prosečna plata bila je najviša u Sloveniji, potom Hrvatskoj i Crnoj Gori. Srbija je sa prosečnom platom ove godine pretekla Bosnu i Hercegovinu, a u Makedoniji, iako je zabeležila jedan od najznačajnijih porasta kada je u pitanju prosečna plata, i dalje je najmanja u regionu.\nTako prosečna plaća u Sloveniji iznosi 1.181,35 evra (podaci za oktobar 2020.), u Hrvatskoj 890,41, Crnoj Gori 525 (podaci za novembar 2020.), u Srbiji 512,19, Bosni i Hercegovini 490,76, a Makedoniji 454,31.\nU oktobru 2019. prosečna plata u Sloveniji iznosila je 1.122 evra, u Hrvatskoj 872, Crnoj Gori 517, Bosni i Hercegovini i Srbiji po 468, a u Makedoniji 418.\nPorast prosečnih plata potvrđuju i statistički podaci samih država regiona. Tako se u Sloveniji navodi da je prosečna neto plata za oktobar 2020. iznosila 1.181,35 evra i bila je nominalno za jedan posto, realno za 0,7 posto, viša čak i od neto plate za septembar 2020.\nProsečna mesečna isplaćena neto plata po zaposlenome u pravnim osobama Hrvatske za oktobar 2020. iznosila je 6.756 kuna, što je nominalno više za 0,1, a realno niže za 0,3 posto u odnosu na septembar 2020., pokazuju statistički podaci u Hrvatskoj.\nI Crna Gora ima slične statistike. Prosečna neto zarada u novembru 2020. u odnosu na oktobar 2020. ostala je na istom nivou, dok je prosečna neto zarada u novembru 2020. u odnosu na isti mesec 2019. zabeležila rast od 1,4 posto.\nAko se ima u vidu da su potrošačke cene u novembru 2020. u odnosu na oktobar 2020. zabeležile pad od 0,3 posto, proizilazi da su realne zarade za isti period zabeležile rast od 0,3 posto.\nMakedonski statistički podaci navode da je u poređenju sa istim mesecom prethodne godine prosečna neto plata za oktobar 2020. godine nominalno veća za 9,2, a realno za 7,3 posto.\nMomirović: Investicije i trgovina prioritet u odnosima sa VB


LŠ: Borusija - Juve, Barsa - Siti | BN\nLŠ: Borusija - Juve, Barsa - Siti\nPoslednji učesnici četvrtfinala fudbalske Lige šampiona biće poznati u sredu posle utakmica Borusija Dortmund - Juventus i Barselona - Mančester siti.\nFudbal 17.03.2015 | 23:20\nPlasman u narednu rundu takmičenje do sada su izborili Pari Sen Žermen, Porto, Bajern i Real Madrid, dok se u utorak sastaju Atletiko Madrid - Bajer Leverkuzen (0:1) i Monako - Arsenal (1:3).\nJuventus je u prvom meču savladao Borusiju sa 2:1, ali nemački tim ima dobar rezultat i može da eliminiše italijanskog šampiona.\n"Milioneri" su uspeli da prebrode krizu iz prvog dela sezone, već tri utakmice ne znaju za poraz i nisu primili gol.\n"Utakmica protiv Kelna je još jedna u nizu na kojoj nismo primili gol što nas raduje pred revanš sa Juventusom. Želimo da prođemo dalje, mislim da možemo do četvrfinala", rekao je trener Dortmunda Jirgen Klop\nJuventus na ovom meču neće moći da računa na organizatora igre Andreu Pirla, koji nije uspeo da se oporavi od povrede butnog mišića.\n"Moraćemo da povedemo, možda čak postigeno i više od jednog gola", rekao je trener torinskog kluba Masimilijano Alegri.\nUtakmicu na Vestfalenu sudiće najbolji srpski arbitar Milorad Mažić.\nBarselona će na Nou Kampu dočekati Mančester siti, posle pobede od 2:1 u prvom meču. Španski klub ne bi trebalo da ima težak posao s ozbirom na formu Sitija, koji je u poslednjem kolu Premijer lige izgubio od Barnlija (1:0).\n"Problem je što ne pobeđujemo ekipe, koje smo do sada pobeđivali, a to je jer ne postižemo golove. Ubeđen sam da igrači daju sve od sebe, međutim moramo da nastavimo da verujemo u sebe i vratimo se na nivo na kojem smo bili", rekao je Pelegrini.\nOn je dodao da se ne plaši otkaza ako "građana" dožive poraz od Barselone.\n"Ne mislim da je moj posao doveden u pitanje. Liga šampiona je važna, ali zna da napravi pogršnu sliku o nekom timu. Jedna loša utakmica ili greška i ispali ste", rekao je čileanski stručnjak.\nSa druge strane katalonski gigant će pokušati da se domogne rekordnog osmog plasmana u četvrtfinale elitnog klupskog takmičenja.\nUtakmice u Dortmundu i Barseloni igraju se u sredu u standardnom terminu od 20.45.


... plafona jer je razbio pod, jer nepravilno stoji na jednom svom ćošku na podu, jer su okolo razbacane razbijene podne pločice i jer mu jednostavno tu nije mesto\n... logo znak firme a desno od njega je i naziv web sajta www.lifebroker.com.au a ispod je pravougaona rupa sa iskrzanim ivicama\nFirma Lifebroker pruža internet uslugu upoređivanja cena životnog osiguranja vodećih Australijskih kuća, sedište firme je u Melbourne-u, Australia, web sajt je www.lifebroker.com.au.\nFirma Lifebroker je u svrhu reklamiranja usluge životnog osiguranja postavila sefove na podove u ulaznim holovima, foajeima, lobiima i predvorjima banaka, finansijskih, komercijalnih i trgovačkih firmi u Melbourne-u, Australia.\nUsled optičke iluzije kako vidimo u ovom reklamiranju usluge životnog osiguranja sef izgleda kao da je pao sa plafona jer je razbio pod, jer nepravilno stoji na jednom svom ćošku na podu, jer su okolo razbacane razbijene podne pločice i jer mu jednostavno tu nije mesto.\nA onda kada prolaznici priđu bliže sefu prva prirodna reakcija je da pogledaju gore da se uvere odakle je pao sef i tada na plafonu ugledaju prvo rupu pravougaonog oblika sa iskrzanim ivicama a onda i finansijsko reklamiranje firme Lifebroker.\nProlaznik na plafonu vidi poruku reklamiranja firme Lifebroker "Smrt se dešava" ispod poruke se nalazi sa leve strane logo znak firme a desno od njega je i naziv web sajta www.lifebroker.com.au a ispod je pravougaona rupa sa iskrzanim ivicama.\nI tada kada prolaznici sagledaju ceo taj prizor pali sef na podu, razbijene pločice, rupu na plafonu kao i tekst reklame tada shvataju usled optičke obmane da je to samo reklamiranje firme Lifebroker i u tom momentu mogu da odahnu.\nProlaznici koji su videli ovo reklamiranje firme Lifebroker su se sigurno zapitali pa ovo može bilo kome da se desi, možda bi bilo bolje uzeti životno osiguranje za svaki slučaj, možda baš ovakav prilikom pada sefa a upravo je to i bila namera reklamiranja firme Lifebroker.\nOvakvo propadajuće reklamiranje firme Lifebroker i usluge životnog osiguranja je video veliki broj prolaznika kroz prometne poslovne prostore a još veći broj posetilaca je video ovo reklamiranje na internetu jer je bilo postavljeno na društvene mreže gde je bilo lajkovano.


CENTRALNA BANKA VENECUELE: Inflacija u 2018. iznosila 130.060 odsto | Ekspres.net\nCENTRALNA BANKA VENECUELE: Inflacija u 2018. iznosila 130.060 odsto\nInflacija zabeležena prošle godine u Venecueli bila je 130.060 odsto, a bruto domaći proizvod se smanjio za 47,6 odsto između 2013. i 2018. godine, pokazuju podaci koje je sinoć objavila centralna banka, saopštavajući prvi put podatke za tri godine.\nPosle tri godine neobjavljivanja makroekonomskih podataka, Centralna banka Venecuele je saopštila da je inflacija bila 274,4 odsto 2016. godine, 862,6 odsto 2017. godine i 130.060,2 odsto 2018. godine. Ti podaci se, međutim, razlikuje od procena Međunarodnog monetarnog fonda, koji procenjuje da je inflacija u Venecueli prošle godine bila 1.370.000 odsto a za 2019, MMF predviđa inflaciju od 10.000.000 odsto.\nZbog teške ekonomske krize više od tri miliona Venecuelanaca emigriralo je od 2015. godine, prema navodima UN. Situacija se dalje iskomplikovala u poslednje vreme sa političkim tenzijama i borbom između vlasti socijalitičkog predsednika Nikolasa Madura i opozicionara Huana Gvaida, koga podržavaju SAD i brojne druge zemlje.\n(UŽIVO) KRIZA U VENECUELI: Gvaido nastavlja “Operaciju sloboda”, povređena 71 osoba MADURO ODBACIO ULTIMATUM EVROPSKE UNIJE: Ništa od raspisivanja novih predsedničkih izbora EU traži da se izbegne vojna intervencija u Venecueli SAVETNIK NEMAČKE VLADE UPOZORAVA: Evropi preti nova kriza


Članovi Karate kluba ˝Winner˝ se okitili brojnim medaljama - Karate klub WINNER\nČlanovi Karate kluba ˝Winner˝ se okitili brojnim medaljama\nNa Balkanskom seniorskom prvenstvu koje je održano od 23. do 25. marta u Istanbulu u sklopu seniorske reprezentacije nastupila su dva člana KK "Winner" Tuzla i to Nedim Hasanbegović i Benjamin Nurkić.\nBenjamin Nurkić je u konkurenciji borbe ekipno zauzeo 2. mjesto. Do finala su došli pobjedama protiv Slovenije, Crne Gore, te Kosova. U finalu su zaustavljeni od reprezentacije Makedonije sa minimalnim rezultatom 3:2.\nNa žalost Nedim je poražen u prvom kolu od predstavnika Turske u kategoriji -75 kg, dok je Benjamin ostvario izuzetan plasman i u konačnici osvojio 7 mjesto u kategoriji +84 kg.\n- Ponosni smo na ovaj rezultat s obzirom da je ovo i prva balkanska medalja u seniorskoj konkurenciji od osnivanja našeg kluba. Ujedno ovo je i jedina medalja koja je donesena u Grad Tuzlu - saopšteno je iz KK "Winner"\nDok se održavalo Balkansko prvenstvo, istovremeno su mlađi takmičari nastupali u Banja Luci i osvojili 5 medalja, 1 zlatnu, 1 srebrenu i 3 bronzane medalje.\nZlatnu medalju osvojio je Arslan Dizdarević u kategoriji borbe dječaci 2007 -35 kg, srebrenu medalju je osvojila Sara Dragičević u kategoriji kate djevojčice 2010 godište. Bronzanim medaljama su se okitili Emina Hurić kate djevojčice 2005 godište, Elmedin Mehanović borbe dječaci 2006 godište -37 kg, i Sara Dragičević borbe djevojčice2010 – 26 kg.\nTakođer, u Živinicama je održano 1. Kolo Kantonalne karate lige.\nSrebrne medalje za tuzlanski klub su osvojili Ensar Gutić kate dječaci žuti pojas 9 godina i Vedad Huremović kate dječaci žuti pojas 7 godina. Ensar Gutić se također okitio i bronzanom medaljom borbe dječaci 2008 godište -30 kg.


Ukrajina: Jasno nam je ko je tražio da nas isključe iz šeme tranzita gasa - 28.09.2021, Sputnik Srbija\nUkrajina: Jasno nam je ko je tražio da nas isključe iz šeme tranzita gasa\nMađarska je isključila Ukrajinu iz šeme tranzita gasa na zahtev Rusije, izjavio je ukrajinski ministar spoljnih poslova Dmitrij Kuleba. 28.09.2021, Sputnik Srbija\nKako je dodao, Ukrajina će se obratiti Evropskoj komisiji kako bi razumela na koji način taj sporazum utiče na energetsku bezbednost Evropske unije u celini.U ovoj situaciji, prema rečima Kulebe, Kijev mora da deluje pragmatično i da traži izlazak iz krize koji će odgovarati interesima Ukrajine, Mađarske i Evrope.Mađarska je u ponedeljak potpisala novi dugoročni ugovor sa „Gaspromom“ o snabdevanju gasom zaobilazeći Ukrajinu. Dokument su podržali rukovodioci „Gasproma“ i energetske kompanije „MVM“ u mađarskom Ministarstvu spoljnih poslova. Uoči zaključivanja sporazuma, Kijev je saopštio da je razočaran zbog toga i obećao da će se obratiti Evropskoj komisiji radi davanja ocene o usklađenosti sporazuma sa evropskim zakonodavstvom u oblasti energetike. S tim u vezi, portparol Kremlja Dmitrij Peskov istakao je da Rusija ne namerava da koristi gas kao pritisak na druge zemlje, a konkretno na Ukrajinu.Kasnije je saopšteno da bi Evropska komisija mogla da zatraži da joj se pokaže novi gasni ugovor koji su juče potpisale Rusija i Mađarska ukoliko posumnja da on predstavlja pretnju snabdevanju električnom energijom regiona ili Evropskoj uniji u celini.\nekonomija, rusija, ukrajina, mađarska, gasprom, rusija – ekonomija\n© Sputnik / Stringer / Uđi u foto-galerijuOtvaranje gasnog nalazišta u Lavovskoj oblasti\n„Jasno nam je da je isključivanje Ukrajine iz tranzitne šeme bio zahtev Rusije, a Mađarska je to prihvatila. To ne odgovara našim interesima, mi svoje interese štitimo“, rekao je Kuleba, prenosi agencija UNIAN.\nKako je dodao, Ukrajina će se obratiti Evropskoj komisiji kako bi razumela na koji način taj sporazum utiče na energetsku bezbednost Evropske unije u celini.\nU ovoj situaciji, prema rečima Kulebe, Kijev mora da deluje pragmatično i da traži izlazak iz krize koji će odgovarati interesima Ukrajine, Mađarske i Evrope.\nMađarska je u ponedeljak potpisala novi dugoročni ugovor sa „Gaspromom“ o snabdevanju gasom zaobilazeći Ukrajinu. Dokument su podržali rukovodioci „Gasproma“ i energetske kompanije „MVM“ u mađarskom Ministarstvu spoljnih poslova. Uoči zaključivanja sporazuma, Kijev je saopštio da je razočaran zbog toga i obećao da će se obratiti Evropskoj komisiji radi davanja ocene o usklađenosti sporazuma sa evropskim zakonodavstvom u oblasti energetike. S tim u vezi, portparol Kremlja Dmitrij Peskov istakao je da Rusija ne namerava da koristi gas kao pritisak na druge zemlje, a konkretno na Ukrajinu.\nRuski diplomata o ugovoru između Mađarske i „Gasproma“: Niko nema pravo da zapoveda Budimpešti\n28 Septembar, 15:30


Tomislav Nikolić:Izetbegović ne predstavlja BiH | Info | Politika\n24. September, 17:11\nTomislav Nikolić:Izetbegović ne predstavlja BiH 1 Podijeli Podijeli na facebook Podijeli na twitter Podijeli na viber Pošalji na mail\nTomislav Nikolić:Izetbegović ne predstavlja BiH\n06.01.2017. / 13:52\nPredsednik Srbije Tomislav Nikolić najavio je danas da ide u Banjaluku na proslavu Dana Republike Srpske (u Federaciji BiH osporavanog) i da "predlog" bošnjačkog člana Predsedništva BiH "da o tome razmisli", nije dopro do njega.\nOcenivši da je problem Izetbegovića što misli da predstavlja BiH, i da ako sa njim nema dogovor nema dogovora sa BiH, predsednik Nikolić je istakao da je BiH država koju voli.\nTo je, kako je rekao, država uz čije postojanje je odrastao te da ne može da je mrzi kada je u njoj toliko Srba i pripadnika drugih naroda koji su dobro živeli i zajedno ustali na Carevinu.\nHvala mu lepo\nNikolić je poručio Izetbegoviću da bi, nakon onoga što je doživeo srpski premijer Aleksandar Vučić na komemoraciji u Potočarima, "trebalo da se pokrije ušima". "Hvala mu lepo što me opominje, ali do mene to ne dopire", zaključio je on.\nPodsetio nje da se (projugoslovenska) organizacija koja je izvela atentat na austro-ugarskog prestolonaslednika zvala "Mlada Bosna", a ne Mlada Srbija, ili Mlada Hrvatska i drugačije.\nU toj BiH, kako podvlači, treba uvažavati stavove oba entiteta, sva tri naroda, a Srbija ima Dejtonsko pravo i obavezu da sarađuje sa RS, a on kao predsednik ima ustavnu obavezu da brine o Srbima gde god se nalazili.\nNikolić je rekao da je 25 godina proteklo od kada je RS postala entitet i da to treba proslaviti.\nGrađani su na referendumu doneli odluku o proslavi Dana RS, a oko toga se ne pita, kako je naglasio, ni Bakir, a ni on.\n"Ako mislim da mi je želja veća da budem prijatelj sa njim od interesa da budem prijatelj Srba onda se grdno vara", poručio je Nikolić.\nPodsetio je da je Izetbegović dolazi u Novi Pazar, a da se nikome u Srbiji nije javljao.\n"Prošli put sam prihvatio njegov savet dat bez moje molbe, neku vrstu pretnje, kada je rekao da nisam dobrodošao. Ako i sada budem rekao da nisam dobrodošao treba da razmisle u BiH da jedan čovek, čiji uticaj je sve manji, pokušava da odlučuje kakvi su odnosi dve zemlje. Važnije je da sarađuju dve države od dva funkcionera", rekao je predsednik Srbije.\nŠTA "SAVETUJE" IZETBEGOVIĆ\n"Gospodin Nikolić bi trebao da dođe u februaru u Sarajevu. Kada je u pitanju dolazak u Banjaluku, javno bih ga zamolio da razmisli o toj stvari. Dobrodošao je uvek, ali zarad boljih odnosa na koje se zaklinjemo svi, neka razmisli o činjenicama", istakao je Izetbegović.\nPrema njegovim rečima, 9. januar je kao praznik ukinut odlukom Ustavnog suda BiH.\n"Mislim da gospodin Nikolić ne bi trebao svojim dolaskom stati na stranu nečega što diskriminiše bilo koga u ovoj državi. Radovalo bi mi da dođe neki drugi dan i da se ne pridružuje proslavi koja će povrediti bilo koga u BiH".\nBakir Izetbegović tomislav nikolić\n09.01.2017. / 12:15\nOsnovni problem nije u tome sto Izetbegovic misli da predstavlja BiH, on misli da JESTE BiH. Pa, NIJE, ma kako ga to boljelo i, vjerovao ili ne, nama je totalno nebitan. Zaboravlja stalno da je trecina predsjednika jadne kreature na silu prisivenih dijelova koji nikad, ali NIKAD nece ciniti zdravu i funkcionalu cjelinu, prosto zato sto on zeli sve, a mi ne damo svoje. Srecan ti rodjendan Republiko Srpska!


Gradonačelnik obišao radove na Vinaverovom trgu – Podrinske\nGradonačelnik obišao radove na Vinaverovom trgu\nNastavak uređenja centra grada\nRadove na Vinaverovom trgu, koji predstvalja nastavak uređenja centra grada i proširenja pešačke zone, obišao je u sredu gradonačelnik Šapca Nebojša Zelenović sa saradnicima. Idejno rešenje je radio tim na čelu sa arhitektom Milenom Zindović, sa idejom da se napravi kvalitetna, moderna i građanima, prevenstveno pešacima i biciklistima, prilagođena nova ruta od Stare robne kuće do „Zorkinog“ solitera, objasnio je gradonačelnik.\n-Vinaverov trg je ideja tima šabačkih arhitekata na čijem čelu je Milena Zindović, koja je završila arhitekturu na Univerzitetu Kornel u Njujorku i to rešenje je nagrađeno na više različitih konkursa. Na trgu će se desiti spajanje horizontalnih i vertikalnih pravaca, imaćemo intervencije i radove na „Zorkinom“ soliteru, ovde u parteru i u saobraćajnicama, tako da svi građani mogu u tome da uživaju i da se ničiji komfor ne naruši. Biće više zelenila i stabala u gradu. Imao sam prijatno iskustvo dolazeći ovde na trg, zaustavili su me građani koji žele da doniraju česmu. U lepoj atmosferi napravićemo novo mesto koje će biti tačka okupljanja građana na ovom prostoru. Očekujem da preduzetnici u ovom delu Karađorđeve ulice, zbog veće posećenosti trga, zarađuju više, kao i da se stavi akcenat na zapostavljeno mesto u našem gradu, kafanu „Šaran“, koja je sad, sticajem okolnosti, kockarnica, a ja se nadam u budućnosti mesto koje će biti na korist svim građanima kao neki ugostiteljski objekat- naveo je Zelenović.\nAutorka je ideju preuzela iz Vinaverove pripovetke „Gromobran svemira“, koja spaja sve što je suština njegovog dela. Kako je objasnio arhitekta JP „Infrastruktura“ Bojan Alimpić, to je omaž piscu na moderan način i savremen prikaz njegovog dela.\n-Vinaverova pripovetka na zanimljiv način vidi različite slojeve, gde je dominantan sloj priroda, zelenilo i ono što njega okružuje, ljudi koji se u njemu kreću. Taj moderan način se uklapa u identitet Šapca, koji je uvek težio tome da bude moderan u pogledu estetike. Biće funkcionalan i estetski prihvatljiv. Đaci Tehničke škole su vršili saobraćajna merenja, a nakon toga su saobraćajni inženjeri rešenje prilagodili da se ne stvori zastoj i gužve. Saobraćaj će se usporiti zbog bezbednosti, smanjiće se mogućnost saobraćajnih nezgoda sa težim posledicama, ali se samo kretanje neće narušiti. Formiraće se tri trake, pravac Pop Lukine i Karađorđeve će imati prednost. Te tri trake će omogućiti nesmetano levo skretanje i čekanje za levo sketanje u Miloša Pocerca i Prote Smiljanića, jer će uvek postojati mogućnost da se skrene levo iz odvojene trake- istakao je Alimpić.\nPre nego što se ušlo u realizaciju projekta, promenjen je način parkiranja u Karađorđevoj ulici, čime je broj mesta praktično dupliran, kao i broj parking mesta ispred „Zorkinog“ solitera, a obezbeđen je i dovoljan broj parking mesta u Kajmakčalanskoj ulici. Završetak radova se očekuje za najviše dva meseca.


Čavka: Otvoreni Balkan odličan projekat, dočekan na nož u Sarajevu – Vijesti Online\nČavka: Otvoreni Balkan odličan projekat, dočekan na nož u Sarajevu\nby Vijesti Online 14/01/2022, 22:31 508 Views\nOtvoreni Balkan je odlična ideja poručio je potpredsjednik SBB-a Admir Čavka, dodajući da će je ubrzo uz podršku Ambasade SAD u Sarajevo prezentovati jedna nevladina organizacija. Pozvao je, kako navodi, probosanske stranke da zajednički pristupe ovom projektu.\n“Dočekan je na nož, prvenstveno ovdje u Sarajevo, jer nikada nismo dobili prave informacije, koliko investicija donosi, koliko će ljudi zaposliti”, rekao je Čavka gostujući u Danu uživo .\nČavka je odbacio ideju da se iza svega krije ideja o Srpskom svetu.\n“To su čiste gluposti. Kako može biti Velika Srbija kada učestvuje Albanija, kada u tom projektu, ako ćemo brojati krvna zrnca muslimana, Bošnjaka, nego Srba”, pita Čavka.\nČavka je dodao da će sa čelnicima američke ambasade, predstavnici jedne NVO, kojoj nije rekao ime, prezentovati projekat Otvoreni Balkan, što već dvije godine nije učinio Savjet ministara. Čavka zaključuje da BIH ostaje crna rupa na Zapadnom Balkanu, te da to ne treba dopustiti.\n“Pozivam sve, stranke, probosanske, koje žele da se bave ovom pričom, da zajedno uđemo u ovom pričom. Imamo snažnu podršku američke administracije”, kazao je sagovornik .\nNa koncu dodaje, da je to tema koja može da poboljša uslove života u BiH, i da društvo izvuče iz, kako navodi, crnih tema.\nKomentarišući poziv predsjednika Srbije da se predstavnici Republike Srpske vrate u institucije, Čavka pita, ko će nadoknaditi šest mjeseci u kojima institucije nisu radile.\n“Loše je da imamo Aleksandra Vučića, koji jeste veliki lider u regionu, ali koji na žalost upravlja procestima. To je isto kao da mi pošaljemo gospodina Džaferovića da rješava problem u Istočnom Sudanu”, rekao je ovaj SBB-ovac.\nU razgovoru za Čavka je više puta poručio da je neophodno da dođe do smirivanja nacionalnih tenzija, i okretanja ka ekonomskim, kako kaže, životnim temama.


Izveštaj o aktivnostima i rezultatima (januar – jun 2015) i planiranim aktivnostima i događajima do kraja 2015 (jun –decembar 2015) - REKOM ~ KOMRA\nHome | Osnivanje REKOM | Izveštaj o aktivnostima i rezultatima (januar – jun 2015) i planiranim aktivnostima i događajima do kraja 2015 (jun –decembar 2015)\nIzveštaj o aktivnostima i rezultatima (januar – jun 2015) i planiranim aktivnostima i događajima do kraja 2015 (jun –decembar 2015)\nPROJEKAT: Strengthening RECOM process, Phase II\nOsnivanje Regionalne komisije za utvrđivanje činjenica o ratnim zločinima i drugim teškim kršenjima ljudskih prava počinjenim na teritoriji bivše SFRJ (REKOM). Inicijativu za osnivanje REKOM-a zagovara Koalicija za REKOM koja okuplja 2.050 organizacija civilnog društva iz postjugoslovenskih zemalja. Koalicija je dobila podršku 580,000 građana za osnivanje REKOM, pripremila Nacrt statuta REKOM-a i dobila jaku političku podršku za osnivanje REKOM-a. Predsednici država regiona potvrdili su svoju podršku osnivanju regionalne komisije imenovanjem ličnih izaslanika za REKOM koji su u oktobru 2014. godine, nakon jednogodišnjeg zajedničkog rada i u konsultacijama sa predsednicima/Predsedništvom BiH, predali Koaliciji dokument „Izmene Statuta REKOM“. Skupština Koalicije za REKOM je 14. novembra 2915. usvojila Izmene Statuta REKOM bez ijedne primedbe, čime je krenuo prenos inicijative na međudržavni nivo, na kojem se odlučuje o osnivanju REKOM.\nAKTIVNOSTI (januar – jun 2016.)\nObraćanje novoizabranim liderima, predsednici Hrvatske, i novim članovima Predsedništva BiH, radi obezbeđenja podrške Izmenama Statuta REKOM, i stvaranja uslova za pokretanje procedure za osnivanje REKOM.\nObraćanje premijeru Srbije radi pružanja javne podrške osnivanju REKOM.\nPredstavljanje projekta Mapiranje logora i drugih zatočeničkih objekata u BiH, 1991-95.\nPredstavljanje rezultata evaluacije Baze podataka Kosovske knjige pamćenja (KMB).\nPrezentacija nove web stranice REKOM.link.\nDo kraja juna 2015. samo je premijer Srbije odgovorio i pozvao Koaliciju za REKOM na sastanak, ali je taj sastanak odložen zbog neplaniranih obaveza premijera.\nUdruženje „Tranzicijska pravda, odgovornost i sjećanje u BiH“ (TJAR) i Centar za demokratiju i tranzicionu pravdu (CDTJ) predstavili su na konferenciji za štampu, u Sarajevu i Banja Luci, 150 logora koje su dokumentovali u okviru zajedničkog projekta „Mapiranje logora i drugih zatočeničkih objekata tokom rata u BiH“. Cilj projekta je pomoć budućoj komisiji [REKOM] u sprovođenju mandata koji se odnosi na stvaranje Registra logora u BiH.\nEksperti za kvantitativnu analizu kršenja ljudskih prava u oružanim sukobima, dr. Patrick Ball, dr. Jule Kruger i prof.dr. Michael Spagat predstavili su u februaru 2015. na konferenciji za štampu u Prištini i u Beogradu, u prisustvu stručne javnosti, novinara i članova porodica žrtava, rezultate svoje dvogodišnje evaluacije Baze podataka KMB. Izneli su ocenu da su HLC i HLC Kosovo izgradili najpotpuniju evidenciju o ratnim žrtvama u ratu na Kosovu, koja daje pouzdanu sliku o okolnostima smrti svake pojedinačne žrtve.\nU maju 2015. Koalicija za REKOM pokrenula je novi web site – www.recom.link, koji, osim dobro organizovane velike arhive o konsultativnom procesu, sadrži svedočenje brojnih žrtava, i redovno prati istraživanja koja se bave teorijama i praksama pomirenja u post-konfliktnim društvima. Posebna novina je prikaz komemoracija i obeležavanja godišnjica zločina, koja pokazuju još uvek velike razlike u viđenju istih događaja.\nAKTIVNOSTI I DOGAĐAJI PLANIRANI U NAREDNOM SEMESTRU\n(Jun – decembar 2015)\nOrganizovanje sastanka radi dobijanja podrške novog predsednika Hrvatske i novih članova Predsedništva BiH za osnivanje REKOM.\nOrganizovanje sastanaka radi obezbeđenja podrške OSCE za osnivanje REKOM.\nOrganizovanje najmanje četiri debate za promociju REKOM kao zvaničnog mehanizma post-jugoslovenskih zemalja za utvrđivanje činjenica o ratnim zločinima u bivšoj SFRJ, i na temelju činjenica, zvaničnog mehanizma za izgradnju kulture sećanja i pomirenja.\nOrganizovanje najmanje pet predavanja u srednjim školama na Kosovu o tranzicionoj pravdi na temelju istraživanja ratnih zločina i procesa REKOM.\nPovodom međunarodnog dana ljudskih prava, 10. decembra 2015. organizovanje četiri konferencije za štampu, na kojima će FHP, FHPK, Documenta, TJAR i CDTJ promovisati rezultate projekta Ljudski gubici u ratovima u bivšoj SFRJ i Mapiranje logora u BIH.\nPreuzmite izveštaj u PDF formatu:\nIzvestaj o aktivnostima januar-jun 2015 i aktivnosti jun-decembar 2015


Potrošači u CG preko interneta najviše kupuju garderobu\nTanjug 27. aprila 2021. 14:00\nPODGORICA – Kupovina garderobe na vrhu je liste omiljenih proizvoda koje građani Crne Gore poručuju i plaćaju putem interneta.\nCrnogorski potrošači uglavnom naručuju proizvode putem pametnih telefona (68 odsto), 22 odsto njih to čini preko laptopa, dok svega sedam procenata korisnika kartica praktikuje kupovinu putem desktop računara, prema regionalnom istraživanju kompanije Viza (Visa).\nNa drugom mestu, posle garderobe, građani Crne Gore onlajn najviše naručuju hranu putem aplikacija za dostavu, a petina ispitanika istakla je da u najvećoj meri kupuje elektronske uređaje.\nGarderoba je prvi najpopularniji proizvod i u Srbiji, Severnoj Makedoniji i Albaniji, izuzev Bosne i Hercegovine, gde zauzima drugo mesto, prenosi portal bankar.me.\nU većini zemalja regiona poručivanje hrane nalazi se tek između četvrtog i šestog mesta.\nZa većinu potrošača, ključne prednosti onlajn kupovine pametnim telefonima su praktičnost (61 odsto), jednostavnost u odnosu na druge opcije (42 odsto) i brzina (30 odsto). Pritom, 28 odsto ispitanika smatra da plaćanje pametnim telefonima pruža personalizovane preporuke, kao i specifičan sadržaj na osnovu lokacije korisnika.\nKada je reč o učestalosti kupovine putem interneta, više od četvrtine ispitanika nabavlja proizvode i usluge nekoliko puta mesečno, dok 72 odsto namerava da koristi pametni telefon za nabavke u budućnosti.\nNa sve brže i lakše prihvatanje inovativnih metoda plaćanja najčešće je uticalo pozitivno lično iskustvo (63 odsto), dok su preporuke prijatelja na drugom mestu (37 odsto), a 29 odsto anketiranih ističe da na njihov izbor utiču iskustva članova porodice.\nRegionalno istraživanje kompanije Viza o percepciji mobilnih plaćanja, realizovano je na tržištima Srbije, Bosne i Hercegovine, Severne Makedonije, Crne Gore, Albanije tokom februara i marta 2021. godine na uzorku od 2.750 korisnika kartica.


Krenule šahistkinje - Sportske.net\nU Pirotu je danas počelo sedmo prvenstvo Srbije za šahistkinje, koju organizuju nacionalni savez, grad, i lokalni klub Progres, a 12 takmičarki nadmetaće se do 2. aprila.\nPredsednik opštine Pirot Vladan Vasić je rekao na otvaranju prvenstva da grad ima dobru sportsku infrastrukturu i da bi mogao da organuzuje mnogo značajnih sportskih manifestacija.\n"Naše su namere da se ozbiljno bavimo sportom. Mislimo da je sport ozbiljna stvar i da ga treba promovisati na svakom koraku, jer pored sportske ima i obrazovnu notu za decu", kazao je Vasić.\nOn je dodao da mu je drago što se državna prvenstva organuzuju u ovom gradu.\n"To daje na značaju našem gradu i sport se populariše. Šah je sport koji je ušao i u škole. Imamo dva šahovska kluba u gradu i imali smo dosta zapaženih rezultata. Nadam se da će i ovo prvenstvo doprineti masovnosti i popularizaciji ovog sporta", rekao je Vasić.\nPredsednik Šahovskog saveza Srbije Miodrag Vukovih rekao je da je na prvenstvu u Pirotu "12 odabranih dama".\n"Nadam se da će posetioci biti zadovoljni partijama. Ovde je gotovo cela reprezentacija sa prethodne šahovske Olimpijade. Ovde su značajna šahovska imena, medju kojima i aktuelna prvakinja Marija Rakić", rekao je Vuković, dodajući da će šah uz sve ono što ovaj grad ima podstaći jos više razvoj sporta u Pirotu.\nVasić i Vuković su na tabli na kojoj igraju Marija Rakić i Andjelija Stojanović povukli prvi potez.\nNa prtvenstvu učestvuju Marija Manakova, Marija Rakić, Irina čoljuškina, Andjelija Stojanović, Jovana Erić, Ana Benderać, Suzana Maksimović, Marija Petrović, Sandra Djukić, Lena Miladinović, Mila Zzarković i Bogdana Nonković.\nPrvenstvo se igra po Bergeorovom sistemu, odnosno svako sa svakim.


3 Mps / 70%\n15.07.2019 u 18:47\nSrbiji je mesto u Evropi\nPredsednik Francuske Emanuel Makron izjavio je danas da Srbija ima svoje mesto u Evropi, ali je ponovio stav da EU treba da se reformiše kako bi mogla da primi Srbiju. „Srbija je na tom putu, a ja ću uvek biti pored vas da radimo na približavanju i razvijanju dijaloga. Vi ste krenuli u reforme. Paralelno sa tim EU treba da se reformiše kako bi bila spremna da primi Srbiju”, istakao je Makron. Srbija je pokazala angažman i put kojim želi da ide, kao i spremnost da preuzme hrabre reforme, a EU ima svoje zahteve, rekao je Makron na zajedničkoj konferenciji za novinare sa predsednikom Srbije. On je dodao da je u razgovoru bilo reči o dubinskim reformama i da je važna istina, kao i da Vučić iskreno govori i želi da radi. „Srbija je velika evropska država i nacija”, poručio je Makron i istakao da drži do suverenosti država koje poštuje i činjenicu da je Srbija u Evropi i da je otvorena prema Evropi. Srbija je deo procesa pridruživanja EU, istakao je Makron, navodeći i da je Srbija odgovorna kada kaže da će ući u EU kada bude spremna. Kaže i da je preneo svoju jasnu poziciju da EU ne funkcioniše dobro sa 28 država, i da brzo treba da se reformiše kako bi brze donosila odluke i bila suverena sila naspram Kine i SAD.\n15.07.2019 u 15:37\nMakron u Srbiji\nPredsednik Francuske Emanuel Makron doputovao je danas popodne u Beograd, u dvodnevnu posetu, kojom, kako se ocenjuje i u srpskoj i u francuskoj javnosti, namerava da iznova potvrdi istorijsko prijateljstvo dve zemlje, ali i da obezbedi značajnije prisustvo svoje zemlje u Srbiji, a tako i u regionu. Predsednički avion sleteo je u 15.30 sati na beogradski aerodrom Nikola Tesla, gde Makrona, uz najviše državne počasti, dočekuje predsednik Aleksandar Vučić, kao prvog šefa francuske države u poseti našoj zemlji posle gotovo dve decenije. Makron u Srbiju dolazi upravo u godini u kojoj se obeležava 180 godina od uspostavljanja diplomatskih odnosa dve zemlje. Glavne teme razgovora dva šefa države biće evropske integracije, pitanje Kosova i Metohije, te bilateralni odnosi dve zemlje,\n15.07.2019 u 12:00\nSrpska sablja za Makrona\nSamo dan posle najvećeg nacionalnog praznika Francuske, kojim se obeležava pad Bastilje, predsednik te zemlje Emanuel Makron će danas doći u dvodnevnu posetu Beogradu. Biće to prvi dolazak nekog šefa francuske države u Srbiju od posete Žaka Širaka 2001. godine. U zgusnutoj agendi, osim susreta s predsednikom Srbije Aleksandrom Vučićem i potpisivanja dvadesetak međudržavnih sporazuma – od ekonomske i kulturne saradnje do nabavke vojne opreme – očekuje se da će glavne političke teme biti zastoj u dijalogu Beograda i Prištine i dalja sudbina težnji Srbije da se priključi EU. Neizvesno je, međutim, šta konkretno Makron donosi u svom diplomatskom koferu. S druge strane, izvesno je da će u ličnom prtljagu iz Beograda poneti darove koje je Vučić pripremio za njega, uključujući i srpsku\n14.07.2019 u 20:01\nSve spremno za posetu predsednika Makrona Srbiji\nSve je spremno za prvu posetu francuskog predsednika Srbiji nakon 18 godina, izjavila je savetnica za medije predsednika Srbije Aleksandra Vučića, Suzana Vasiljević. Ona je u razgovoru za televiziju „Pink” otkrila nove detalje posete predsednika Francuske Emanuela Makrona Beogradu, kao i kakvi pokloni su spremni za francuskog predsednika. „Makron će dobiti pirotski ćilim, konjičku sablju sa ugraviranim srpskim grbom, kao i dva toma diplomatske prepiske iz 1879. godine”, izjavila je Vasiljević. Otkriva da je za Makrona spreman i poseban detalj - imaće priliku da vidi globus koji je tadašnji predsednik SFRJ Lazar Mojsov 1987. godine dobio kao poklon od francuskog predsednika Fransoa Miterana. Na privatnoj večeri, koju za Makrona organizuje predsednik Vučić, služiće se srpski\n14.07.2019 u 13:46\nŠta će Vučić pokloniti Makronu\nFrancuskom predsedniku Emanuelu Makronu, koji sutra dolazi u dvodnevnu posetu Srbiji, predsednik Aleksandar Vučić pripremio je nekoliko poklona među kojima su konjička sablja M1895, kao i dva toma izveštaja poslanika Kraljevine Srbije iz Pariza. Makron će dobiti srpsku sablju za podoficire i vojnike koja je uvedena u naoružanje podoficira, značara i redova konjice 1895. godine, a na čijem balčaku je ugraviran srpski grb, saznaje Tanjug. Preko Albanije je preneto samo 707 domaćih sablji M1895, koje su upućene na reparaciju i transformaciju u francuski zavod Šatelroa. Isti tip sablje, samo sa grbom Kraljevine SHS/Jugoslavije, uveden je u naoružanje vojske 1920. godine, a taj tip sablje sa grbom Republike Srbije, predsednik danas dodeljuje najboljim svršenim pitomcima Vojne\n14.07.2019 u 10:34\nŠta Makron donosi u Beograd u diplomatskom koferu\nIzmeđu otkrivanja table na aerodromu Nikola Tesla i obraćanja građanima zajedno sa svojim domaćinom Aleksandrom Vučićem kod Spomenika zahvalnosti Francuskoj šef francuske države Emanuel Makron, koji sutra dolazi u dvodnevnu posetu Srbiji, imaće i niz zvaničnih sastanaka, iz kojih je teško pročitati šta će doneti u svom „diplomatskom koferu”. Mnogo je različitih analiza i zaključaka, od toga da Makron dolazi da bi izvideo mogućnosti za obnavljanje dijaloga Beograda i Prištine, preko mišljenja da je njegova poseta deo težnji da Francuska ojača svoje prisustvo u regionu, do toga da je deo Makronove agende da se nametne kao lider Evropske unije. U svakom slučaju, sigurno je da je poseta predsednika Francuske, prva od decembra 2001. godine i dolaska tadašnjeg predsednika Žaka Širaka,\n13.07.2019 u 16:20\nFrancuski mediji o Makronovoj poseti Srbiji\nPARIZ – Jedna od glavnih tema tokom posete francuskog predsednika Emanuela Makrona Srbiji mogao bi da bude dijalog Beograda i Prištine, piše francuski Figaro u susret poseti Makrona. Figaro, pozivajući se na AFP, podseća da je poseta prvobitno bila zakazana za decembar 2018. godine, ali da je otkazana zbog protesta „Žutih prsluka”, kao i da je to prva poseta jednog francuskog predsednika Srbiji od vremena Žaka Širaka 2001. godine. List navodi da je dijalog Beograda i Prištine mesecima u zastoju zbog taksi na robu iz Srbije koju je uvela Priština, kao i da su francuski predsednik i nemačka kancelarka Angela Merkel pokušali da ponovo pokrenu dijalog. Jedna od tema, piše Figaro, moglo bi da bude razgraničenje, i ističe da je Pariz otvoren za to, dok se Berlin plaši da bi ponovo\n25.06.2019 u 22:02\nMakron razgovarao sa Rohanijem o smirivanju napetosti u Zalivu\nPARIZ - Predsednici Francuske i Irana, Emanuel Makron i Hasan Rohani, razgovarali su telefonom o smirivanju napetosti u Zalivu, saopštila je Jelisejska palata. Makron je imao telefonski razgovor sa Rohanijem u „pokušaju izbegavanja opasne eskalacije” napetosti u Persijskom zalivu, naveo je ured francuskog predsednika ne navodeći detalje, prenosi Beta. Predsednik Francuske će učestvovati na samitu lidera Grupe 20 industrijski najrazvijenijih zemalja sveta i zemalja u razvoju (G 20) koji počinje u petak u Japanu. Na tom samitu će biti reči i o iranskom nuklearnom sporazumu i tenzijama između Irana i SAD. Makron je u ponedeljak rekao da će se u Japanu sastati sa predsednikom SAD Donaldom Trampom. Francuske vlasti su ocenile da je poziv SAD za formiranje koalicije protiv\n21.06.2019 u 16:39\nMakron: Odbijena tri najjača kandidata za predsednika Evropske komisije\nBRISEL – Francuski predsednik Emanuel Makron izjavio je danas u Briselu da su lideri parlamentarnih blokova odbili tri najjača kandidata za predsednika Evropske komisije, najvišu poziciju u Evropskoj uniji, i ocenio da „očito nije moguće da oni ostanu u trci” za tu poziciju. Kandidat desnog centra Martin Veber iz Nemačke, kandidat levog centra Frans Timermans iz Holandije i zastupnik liberalnog slobodnog tržišta Margrete Vestager iz Danske smatrani su najjačim kandidatima za mesto predsednika Evropske komisije sa koga odlazi Žan Klod Junker. Iako je ove kandidate podržao Evropski parlament, Makron se protivi sistemu koji je od njih stvorio favorite i želi neku drugu osobu na čelu Komisije, koja bi predlagala proevropske zakone i ojačala EU zakonodavstvo. Francuski predsednik je\n12.06.2019 u 10:30\nMakron 15. i 16. jula u Srbiji\nFrancuski šef države Emanuel Makron boraviće u poseti našoj zemlji dva dana, 15. i 16. jula, kao gost predsednika Srbije Aleksandra Vučića, saznaje „Politika”. Sama činjenica da je reč o dvodnevnoj poseti svedoči o želji francuske strane za potvrđivanje i dalje jačanje dobrih odnosa, uključujući i sve razvijeniju ekonomsku saradnju i godišnju razmenu koja dostiže milijardu evra. Posebna čast za Srbiju je to što francuski državnik dolazi u Beograd odmah posle glavnog nacionalnog praznika 14. jula – Dana Bastilje. Sve to ukazuje da Pariz želi značajno da aktivira svoje prisustvo u našoj zemlji i regionu, a Beograd je na tom putu nezaobilazna stanica. Koliko će u tome biti uspešan, videće se i od ishoda najavljenog skupa lidera zapadnog Balkana, početkom jula u francuskoj prestonici, ali


Vesti, 01.02.2021, 09:00 AM\nHolandska policija uhapsila je dva radnika Službe za javno zdravlje (GGD) zbog navodne krađe podataka o COVID-19 pozitivnim pacijentima, koje su osumnjičeni navodno nudili na prodaju na internetu raznim sajber-kriminalcima.\nHapšenja su usledila nakon što je lokalna medijska kuća RTL Nieuws otkrila lične podatke iz dva sistema GGD-a, koji čuvaju informacije o pacijentima pozitivnim na COVID-19, kako se prodaju u aplikacijama poput Telegrama.\nPolicija je saopštila da je GGD prijavila krađu ličnih podataka iz svojih sistema 22. januara.\n„Tim za sajber-kriminal policije Centralne Holandije odmah je započeo istragu“, navodi se u policijskom izveštaju. „Ova istraga je ubrzo dovela do dvojice zaposlenih u GGD call centru. Osumnjičeni su u subotu uveče bili u Amsterdamu, gde su uhapšeni i smešteni u pritvor.”\nUhapšeni su jedan 21-godišnjak i jedan 23-godišnjak a policija im je prilikom pretresa njihovih stanova zaplenila računare.\nIstraga je u toku, a vlasti nisu odbacile mogućnost novih hapšenja. U policijskom izveštaju se navodi da su među ličnim podacima koje su osumnjičeni prodavali imena, datumi rođenja i adrese pacijenata.\nIstraga RTL Nieuws otkrila je da su privatni podaci mesecima nuđeni na prodaju u velikim čet grupama, uključujući Snapchat i Wickr, po cenama koje se za određene osobe kreću između 30 i 50 evra.\n„Od nekoga ćete dobiti kućnu i e-mail adresu, telefon i broj socijalnog osiguranja“, objasnio je RTL Nieuws. „Ostali nalozi nude velike skupove podataka koji sadrže privatne podatke desetina hiljada Holanđana. Kriminalci za to naplaćuju hiljade evra.“\nKrađa podataka i ilegalna trgovina informacijama naterala je GGD da sprovede dodatne mere bezbednosti, uključujući i zahtev od svakog zaposlenog da potpiše ugovor o poverljivosti i preda “sertifikat o dobrom ponašanju”.\nOvaj incident može imati ozbiljne pravne i finansijske posledice po GGD, jer je u pitanju ozbiljno narušavanje privatnosti i bezbednosti podataka i pacijenata, ocenila je holandska Agencija za zaštitu podataka koja je odmah zatražila objašnjenje od GGD-a.


LUKSUZNI POD ZA SVAČIJI DŽEP - Uređenje i dizajn doma\nLUKSUZNI POD ZA SVAČIJI DŽEP – Iako luksuzni podovi mogu biti veoma skupi, sada postoji mogućnost da ih kreirate sami i na veoma lagan način\nSada možete veoma jednostavno kreirati epoksidnu podnu površinu a da pri tome ne potrošite čitavo bogatstvo. Ovakvi podovi mogu biti odlična zaštita mermernim površinama i cjelokupan efekat postiže se blagim prekrivanjem poda slojem epoksidne smole od 2mm. Trik je upravo u tome da postavite materijal na poseban način koji mu omogućuje da izgleda kao pravi mermer.\nMožete prilagoditi boju farbanjem poda i tako mu dati onaj prefinjen i sjajan finiš, kako bi izgledao još ljepše i atraktivnije. Ovaj proces zahtijeva malo teškog rada i određene materijale, ali može biti lahko izvršen u svakom domaćinstvu, dajući mu otmjen, i potpuno nov izgled, koji će definitivno oduševiti vaše goste.\nOČISTITE SVOJU PEĆNICU DA BLISTA I TO BEZ HEMIKALIJA